text:
Inkuru y’isenyuka ry’uru rugo yaherukaga kumvikana muri Mutarama 2015, icyo gihe umugabo ni we watangaje ko ibyabo byarangiye Gahongayire aryumaho avuga ko ‘yabivuze bimucitse’. Kuri iyi nshuro uyu muhanzi yarabyemeje avuga ko yananiranywe n’umugabo bafata icyemezo cyo kubaho ukubiri.
Yagize ati “Impamvu natandukanye na we, ni uko byanze burundu, byaranze ntabwo twumvikanye, ntabwo turi abanzi ariko ntabwo twumvikanye.” Yongeyeho ko agikeneye undi mugabo usibye ko bitihutirwa cyane.
Ati “Ntabwo ndi mubi Imana izampa undi, nzabona undi mugabo ntabwo nzakomeza kubaho gutya. Undi mugabo nzamushaka, ko nkiri muto se! […] Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka."
Gahongayire na Gahima Gabriel barushinze ku itariki ya 20 Ukuboza 2013, bakoze ubukwe bw’igitangaza, bemeranya kuzabana iteka ariko birangiye bananiranywe.
Inzira Gahongayire yanyuzemo akibana na Gahima:


c: text/html

text:
Abakrito batangiye kugaruka mu ngo zabo nyuma aho bahunze ibitero byagambwe mu ntangiriro z’uku kwezi n’imitwe y’itwaje intwaro igendera mu matwara akaze ya Kislamu. Ibitero byaguyemo abantu bagera ku 10. Habaruwe ndetse insengero 70 zatwitswe mu bihugu biherereye mu majyaruguru y’Afrika.
Christianheadlines itangaza ko ubwo bageraga aho bari batuye basanze harahindutse amatongo. Ibikorwaremezo birimo amashuri, insengero byose byarangirijwe bikomeye.
Ni ibitero byabaye ku buryo butunguranye kuko ngo aribwo bwa mbere ibitero nk’ibi byari bigabwe mu gihugu cya Niger. Amie Cotton umukozi mu muryango wa Gikristo (Christian Aid Mission) yatangaje ko ibi bitero byahungabanyije bikomeye abakristo.
Ni igitero bivugwa ko cyagabwe n’abo mu mutwe wa Boko Haram. Umutwe usa nuwigaruriye igice cy’amajyaruguru y’Afrika kuko mu gihe ibitero byagabwaga harimo agatsiko kari gafite ibitambaro byamamaza amatwara y’uyu mutwe.
Imiryango iharanira uburenganzira bwa muntu yamaganiye kure ibitero bikomeje kugabwa ku bakristo. Ivuga ko hakagombye gushyirwaho uburyo buhuriweho bwo kubaka amahoro n’umutekano birambye mu bafite ibyemerere itandukanye ishingiye ku madini ; ntihakomeze kubaho kubangamirana.
Igihugu cya Niger ubusanzwe kigizwe n’umubare muto w’abakristo, aho umuturage 1 muri 300 ari we uba ari umukristo.

robotstxt: allowed

filter: keep


text:
Ni inzu igiye kubakwa ku Gishushu mu Murenge wa Remera, ikazatwara miliyari 4,2Frw. Biteganyijwe ko izuzura mu gihe kitarenze imyaka ibiri, ikazakorerwamo n’akarere ka Gasabo ndetse n’Ikigo cy’u Rwanda gishinzwe guteza imbere ibikorwa by’iterambere mu nzego z’ibanze (LODA).
Umunyamabanga wa Leta muri Minisiteri y’Ubutegetsi bw’Igihugu (MINALOC) ushinzwe Imibereho Myiza, Dr. Alvera Mukabaramba, ubwo yashyiraga ibuye ry’ifatizo ahazubakwa iyi nzu, kuri uyu Gatanu, tariki 3 Kamena 2016, yasabye abashinzwe kuyubaka kuzubahiriza igihe igomba kuzurira.
Yagize ati “Icyo mbasaba ni ukubahiriza amasezerano, ntituzumve ejo muvuga ngo hari ibyo twari twibagiwe cyangwa ngo hari ibitaragenze neza bigatuma ibyagombaga gukorwa mu myaka ibiri bitwaye itanu.”
Yongeraho ko ikindi bagomba kwitaho ari ukubahiriza amasezerano bazagirana n’abaturage bazakoresha kugira ngo imirimo itazarangira hari abantu bafite ibibazo by’uko batahembwe, nk’uko bijya biba ahandi.
Umuyobozi w’Akarere ka Gasabo, Rwamurangwa Stephen, avuga ko bari basanzwe bafite inyubako bakoreramo ariko ko itatumaga abakozi bisanzura.
Ati “Ibiro twari dufite byari bito, bityo bikagorana mu mitangire ya servisi, cyane ko ari inyubako ya kera itari ikijyanye n’igihe, ndetse na parikingi ntiyari ihagije kuko hari imodoka zahagararaga mu muhanda kubera ko ahandi habaga huzuye, bikabangamira abandi bawukoresha.”
Akomeza avuga ko kubona ahantu heza kandi hagari ho gukorera, bituma abakozi bongera umurava mu mikorere yabo n’umusaruro ukiyongera.
Iyi nzu izubakwa mu kibanza gifite ubuso busaga hegitari, ikazakorerwamo n’abantu 200 bisanzuye ndetse ikagira na parikingi y’imodoka zigera kuri magana atandatu. Izubakwa na sosiyete y’ubwubatsi ya Real Contractors Ltd.
Inzu Akarere ka Gasabo gakoreramo ubu, biteganyijwe ko yazakorerwamo n’Umurenge wa Kacyiru.
Ibitekerezo ( 3 )
Kuberako ikibazo cy’ubutako gishobora kuzafata intera ndende mumyaka 30 cyangwa 50irimbere
Ariko nanjye numvagako inzu nininkizi zigiye zigira parking munsi byafasha muguhangana nikibazo cyubutaka budahagije dufite murwanda
Mbanje kubashimira kuriyi nkuru mwagejeje kubasomyi Banyu
Nibyiza cyane ryose kandi birakwiye ko igihugu cyacu kigomba gutera imbere ariko munfashe dushimire abayobozi bigihugu cyacu kumbaraga bakoresha
Kugirango igihugu cyacu gikomeze gutera imbere
Ariko dufite ikibazo cya parking mumugi wakigali harinyubako nziza kandi zigezweho ariko ikibabaje nuko nta
Parking zigira kandi nazo Zinjiza amafaranga Kandi kandi zafashije abantu baza gusura umurwa mukuru wigihugu cyacu muhere kunyubako yu mugi wakigali yakabaye nibura ifite level eshatu 3 ibujyakuzimu cyangwa munsi yayo nizindi nyinshi ntiriwe ntiriwe nvuga


text:
Bimwe mu biranga ba Darius
Ni umuntu uhorana akanyamuneza, ukundwa kandi urangwa no kugira impuhwe nyinshi.
Darius usanga ari umuntu utabangamira abandi ariko nawe yanga uwamurenganya , ahubwo agashimishwa no kubaho atuje.
Iyo ababaye Darius yitarura abandi, akabanza agashira uburakari cyangwa akabyiyibagiza kugira ngo ubuzima bukomeze.
Ni umuntu udapfa guhakana niyo bimugoye arakwemerera icyo umusabye ahubwo ugasanga inshingano zamubanye nyinshi kuko aba adashaka ko abantu bamubona nabi.
Iyo umureba ubona asa n’umuntu udashabutse ariko usanga akunda ibintu byo kwishimisha nko kubyina, gutembera no kuba aho ikirori gishyushye.
Iyo akiri umwana, Darius akunda gutinya ikintu cyose atazi, ndetse no kwiriza cyane iyo ahuye n’abantu.
Ababyeyi be baba bagomba kumukundisha gukora siporo, gusabana n’abandi kugira ngo atigunga ngo agume mu rugo wenyine cyangwa ngo abizirikeho.


text:
Ubwo hategurwaga igiterane cyiswe Rwanda Shima Imana, kuri uyu wa 12 Nyakanga 2016, mu nama yahuje ubuyobozi n’abahagarariye amadini n’amatorero mu Karere ka Nyamagabe, abanyamadini n’amatorero bemeza ko guhurira mu biterane bitabangamira imyemerere yabo.
Sheikh Karera uhagarariye idini ya Islam mu Karere ka Nyamagabe atangaza ko nk’idini rya Islam ritavangura kandi kwifatanya n’abandi gushimira Imana biri mu nshingano basanganywe.
Yagize ati “Twebwe abisilamu dushimira Imana cyane kandi buri gihe, ariko uziko abayisilamu tutaririmba ariko twe twifatanya n’abandi, kugira ngo tuzamure igihugu, ntawe tuvangura ntawe dusubiza inyuma iyo badutumiye rero tuba turi abambere.”
Umushumba mu itorero ry’Abangirikani mu Rwanda Dative Nkundizana, akaba arihagarariye mu Murenge wa Tare atangaza ko mbere y’uko baba abanyamadini n’amatorero ari Abanyarwanda kandi bishimira guhura n’abandi bagashima Imana aho yavanye U Rwanda mu mateka mabi.
Yagize ati “Mbere na mbere icyo mbona twese turi abanyarwanda, turebye ingaruka twese jenoside yakorewe Abatutsi yatugizeho, hanyuma turashima Imana turebye aho tugeze, uburyo igihugu cyatangiye kwiyubaka rero Imana twese dusenga itwumva kimwe nk’abanyarwanda.”
Umuyobozi w’Akarere Philbert Mugisha atangaza ko gutegurira igikorwa nk’iki hamwe ari ingenzi cyane ko ari abanyamanyadini n’amatero bose baba bifuza ubuzima bwiza bw’umuturage.
Yagize ati “Urubuga duhuriyeho twese hamwe nta kibazo kiba kirimo kubera ko twese tuba twashyize hamwe bigarargarira no myiteguro noneho na bo dutumira ni ba bandi twese tuba dushaka ko bagira imibereho myiza n’iterambere.”
Igiterane cyo gushimira Imana ibyo yagejeje ku banyarwanda, ni igitekerezo cyaturutse kuri bamwe mu banyamadini n’amatorero, ariko kiza gushyigikirwa na minisiteri ishinzwe ubutegetsi bw’igihugu, ubu giteganijwe kuba mu gihugu hose kuya 7 Kanama 2016.


text:
Bashobora kuzashumbushwa nyuma yo gupfusha inka bacungiragaho
Mwumvaneza warokotse Jenoside yakorewe Abatutsi na Nyirantagorama umufasha we bashobora kuzashumbushwa indi nka nyuma yo gupfusha iyo bahawe muri GirinkaÂ
Nyirantagorama yasobanuraga akamaro inka bapfushije yari ibafitiye
Uyu muryango,utuye mu mudugudu wa Biriba mu kagari ka Jaba mu murenge wa Mukamira mu Karere ka Nyabihu. Hashize amezi agera kuri 2 upfushije inka bahawe muri gahunda ya Girinka.
Asobanura akababaro bagize nyuma yo gupfusha iyi nka bacungiragaho ndetse yari ibafatiye runini mu buzima,Nyirantagorama yagize ati “Yari imaze kuramburura ihaka amezi atanu noneho muri iyo minsi imaze nk’icyumweru irapfa.â€
Yakomeje avuga ko iyi nka yari ibafitiye akamaro kanini kuko ari yo bacungiragaho mu mibereho yabo.
Yagize ati “Ikamwa,abana banywaga amata nimugoroba na mu gitondo. Ntitugira umurima,ahantu dufite ni iyi nzu yonyine gusa.Ikintu twari dufite cyakabaye kidutunze ni iriya nka gusa.â€
Yongeyeho ko yakamwaga nk’akajerekani k’amacupa arindwi agashyiraho umuntu akamwaka nk’amafaranga ibihumbi 3 akaba amukamira ayo mafaranga akayahahisha agafasha urugo n’abana kubaho.
Iyo nka iyo yakamwaga ngo ubuzima bw’uwo muryango bukaba bwarakomezaga binyuze mu kunywa amata yayo no kuyagurishaho.
Nyuma yo gupfa kw’iyi nka Nyirantagorama akaba avuga ko byabababaje cyane kuko ubu nta kindi bacungiraho aho basaba ko bashumbushwa indi.
Mu gushaka kumenya uko bizagenda,ktradio yegereye umuyobozi wa IBUKA mu karere ka Nyabihu Juru Anastase maze atangaza ko bishoboka ko uyu muryango wazashumbushwa.
Yagize ati “Ibyapfa byayo barabibika bakabishyira kuri SACCO hanyuma tukazareba niba ari ukumugurira indi tukazayongera tukayigura cyangwa agahabwa ku ziziturwa.â€
Abajijwe igihe bikorwamo uko kingana yagize ati “ni ukuvuga ngo kuzindi ziziturwa,bamushyira kuri gahunda nawe bakamuha cyangwa se twagira amahirwe haza nk’umushinga uvuga uti mudushakire abantu bo guha inka,uwo nawe turamwibuka.â€
Uyu muryango ugizwe na Mwumvaneza,umufasha we n’abana bane.Nta kazi gafatika bafite cyakora rimwe na rimwe ngo umugabo atera uturaka two kurara izamu n’utundi.Gusa banahabwa n’inkunga y’ingoboka. N’inzu babamo bayisaniwe na FARG.


text:
Sep 20, 2016 Bienvenu Ndacyayisenga Impuguro 1Umusore witwa Moses Niyonzima ukora umwuga wo gufotora akaba yarawutangiye mu mwaka 2013 Yavuze ko gufotora yasanze ari umwuga ushobora kumutunga, bituma awukorana umwete atibagiwe no gusenga...
Sep 12, 2016 Nsengimana Evariste Impuguro 0Abashakashatsi bakaba n’abahanga mu by’ubuzima mu gashami k’Imitekerereze basobanra ko umuntu aba imbata y’ikintu runaka mu gihe mu mikorerere, imitekerereze n’imyitwarire ye ya buri munsi...
Sep 10, 2016 Adolphe Mitali Impuguro 0“Erega ibyo nibwira sibyo mwibwira kandi inzira zanyu si zimwe n’izanjye, niko Uwiteka avuga. Nkuko ijuru risumba isi, niko inzira zanjye zisumba izanyu, n’ibyo nibwira bisumbye...
Aug 23, 2016 Adolphe Mitali Impuguro 2Jessylin Justice. Ababwiriza butumwa b’iby’imigisha n’ubutunzi, aho baba bari babwiriza iby’imigisha n’ubutunzi, ntabwo baba basobanukiwe n’ijambo tubona muri...
May 17, 2016 Bienvenu Ndacyayisenga Impuguro 0Mu bintu byose Paulo yahuguriye abakristo, yongeyeho ngo mukenyere ukuri. Ukuri ni ikintu gikomeye ndetse kitoroshye kurindwa kuko akenshi ushobora gusanga hari aho wakureka ukabyungukiramo mu buzima...
May 11, 2016 Bienvenu Ndacyayisenga Impuguro 1« Kandi izo ku mubiri zizwi ko ari izicyubahiro gike, nizo turushaho kwambika icyubahiro, kandi ingingo zacu ziteye isoni nizo zirushaho gushimwa. Nyamara izidateye isoni ntizigomba kwambikwa… (1...
Apr 08, 2016 Bienvenu Ndacyayisenga Impuguro 0Uburyo bwiza bwo gufasha abahungabanye ni ukubafasha kugaragaza no kuvuga bya bintu bibi byose bibuka : ibyo babonye, ibyababayeho n’uko bamerewe. Kuganira n’umuntu ku byamubayeho mu ntambara,...
Jan 14, 2016 Adolphe Mitali Impuguro 8Nyuma yo kugenderera ibyumba by’amasengesho bitandukanye, n’ayandi materaniro ya gikristo; nyuma yo kwitegereza uburyo umugenzo wo kwatura ibyaha ukorwa mu buryo butandukanye ,...
Dec 17, 2015 Nsengimana Evariste Impuguro 0Akamaro k’idini si ifunguro ry’umwuka gusa, idini rifasha no mu mibereho ya buri munsi, mu bibazo bitandukanye hari n’indwara nyinshi zikira binyuze mu kwizera Imana ndetse n’izindi...
Oct 28, 2015 Bienvenu Ndacyayisenga Impuguro 0Hari ubwo usanga abashakanye bakunda gutongana kandi akenshi wagenzura neza ugasanga nta kintu kigaragara bari gupfa ku buryo ubajije umwe muri bo atamenya aho byahereye batongana. Mu gihe rero...
Sep 12, 2015 Pastor Rugamba Ernest Impuguro 0Abasenga basengere ingo zigenda zisenyuka biturutse ku mudayimoni w’inda nini wateye mu bashakanye aho abagabo bajya mu maresitora maze si ukurya ka mushikaki bagaca agati kandi rwose mu rugo...
Sep 12, 2015 Isange Corporation Amadini, Impuguro 0Kuri uyu wa gatanu 11/09/2015 mu kigo cy’amahugurwa Saint Fracois d’assise ku Kicukiro hashojwe amahugurwa yateguwe n’umuryango wa Bibiliya mu Rwanda yagenewe abafite ubumuga bwo...
Sep 09, 2015 Pastor Rugamba Ernest Impuguro 0NKuko Pasiteri Ibumba Mukiza Tharicisse yabitangaje mu kiganiro igitondo cy’umuryango gihita kuri radiyo Umucyo mu rucyerera kuva ku wa mbere kugeza ku wakane , ikiganiro kivuga ku muryango...
Jan 05, 2017 0Abakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere gahana imbibi...
Dec 29, 2016 7
Dec 27, 2016 29
Jan 14, 2017 1Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose, tuyitwike, ishye, ikongoke,...
Jan 10, 2017 0
Jan 01, 2017 0


text: Byinshi abantu bavuga ADEPR izacike ku muco wo kugenda ku bantu basohotse mu itorero ryabo kuko gushinga itorero ni ukwagura ubwami kandi mu buryo bwisanzuye. Iyo hatabaho gushinga amatorero mashya na ADEPR ntiba yarabayeho, none ubwo nayo yabayeho ijye ireka n’abandi bafite iyerekwa nkuko ba Luther barigize, nkuko n’aba sedois barigize bakaritangiza mu Rwanda….. na bo bashinge amatorero. Ririya torero rya Majyambere bakubitishije benshin muri bo bafungisha benshi muri bo baregwa ibinyoma bitabaho kuburyo natwe byatubababaje. Ntekereza ko abakioze ibyo nibatihana icyo cyaha Imana izabahana yihanikiriye. Uretse n’abashinze itorero n’abashinga utubari two gusindiramo no gusambaniramo nta we ubakubita


text:
Gatsibo: ubuyobozi bwashimiwe guteza imbere abaturage mu mihigo
Rimwe mu matsinda risura umurenge wa Remera mu karere ka Gatsibo Abagize itsida ryo kureba uburyo akarere ka Gatsibo kashyize mu bikorwa imihigo kasinyanye na perezida wa Repubulika taliki ya 22 Kamena, 2012 bashimye More...
Nyamagabe: Abaturage barakangurirwa kugira uruhare mu bikorwa by’iterambere.
Abitabiriye inama bateze amatwi umuyobozi w’akarere ka Nyamagabe. Ihuriro ry’imiryango itari iya leta rikorera mu karere ka Nyamagabe rirakangurira abaturage bo muri aka karere kugira uruhare More...
Rwanda | Ruhango: Abavuga rikumvikana barasaba ko abaturage bajya bahabwa umwanya mu byemezo bifatwa na Leta
Abavuga rikijyana mu karere ka Ruhango, baravuga ko Leta ikwiye kujya iha umwanya abaturage ikumva ibitekerezo byabo mu bikorwa iba iteganya, kuko ngo hari igihe bajya kumva bakumva inzego zo hejuru zibaturaho ibintu More...
KARONGI: Ubukene cyangwa Ubukire bwa mbere buba mu myumvire – Uwiringiyimana Philiber
Inteko Rusange y’Inama y’Igihugu y’Urubyiruko y’akarere ka Karongi yabereye muri centre Bethel-Rubengera Urubyiruko rwo mu Karere ka Karongi rurasabwa kugira imyumvire ireba kure kugira More...
Mu myaka ibiri, nta mwana w’u Rwanda uzaba akirererwa mu kigo cy’imfubyi
Nyuma y’uko Minisitiri w’Intebe yasabye ko nta bana bongera kurererwa mu bigo by’imfubyi, hashyizweho ingamba z’uko abo bireba bazabyifatamo kugira ngo abana bose babashe kurererwa mu More...
Imihigo igomba gusubiza ibibazo bihari aho kuyishyira mu bikorwa kugira ngo mubone amanota- Ntanyoma
Mu gihe habuze iminsi mikeya ngo hasuzumwe imihigo y’umwaka wa 2011-2012 ndetse hamurikwa imihigo ya 2012-2013, abayobozi b’inzego z’ibanze bo mu karere ka Gakenke bibukijwe ko imihigo More...
Nyabihu: Assistant Inspector Mushimiyimana Théresie arahamagarira abaturage kurwanya ibiyobyabwenge
Abaturage ba Nyabihu bashishikarijwe kurwanya no kurandura burundu ibiyobyabwenge Guhera kuri uyu wa 26/06/2012 mu gihugu hazatangizwa gahunda yo kurwanya ibiyobyabwenge mu turere twose uko ari 30 tugize u Rwanda. More...
Ukwezi kwa gatandatu kurarangira abaturage bose bo mu ntara y’amajyaruguru bazi gusoma no kwandika
Guverineri w’intara y’amajyaruguru atangaza ko mu rwego rwo kurwanya ubujiji muri iyo ntara hafashwe ingamba ko ukwezi kwa Kamena 2012 kuzarangira abanyarwanda bo mu ntara y’amajyaruguru batari More...
Gakenke : Barihanangiriza abunzi basaba inzoga y’abagabo kugira ngo bakemure ibibazo by’abaturage
Umuyobozi w’akarere, Nzamwita Deogratias arihanangiriza bamwe mu bunzwi bo mu karere ayobora basaba inzoga y’abagabo kugira ngo bakemure ibibazo by’amakimbirane bagezwaho n’abaturage. Avuga More...
Abacukura amabuye y’agaciro barasabwa guca akajagari kagaragara muri uwo murimo
Minisitiri w’umutungo kamere arasaba abakora umurimo wo gucukura amabuye y’agaciro guca akajagari kagaragara muri ako kazi kugira ngo bibinjirize amafanga ariko bikozwe mu buryo butunganye. Stanislas More...


text:
Rulindo: Abajura bibye SACCO bamaze kwica umuzamu wayirindaga
Abajura bataramenyekana bibye SACCO yo mu murenge wa Burenga muri Rulindo nyuma yo kwica umuzamu wayirindaga undi bakamukomeretsa bikomeye.
Ibi byabaye mu ijoro rishyira ku itariki ya 29 Nzeli 2016, mu mudugudu wa Gacyamo, mu ukagari ka Butangampundu umurenge. Ubuyobozi buvuga ko bwamenye ayo makuru bwayamenye mu gihe cya saa kumi n’ebyiri za mu gitondo.
Umuyobozi ushinzwe irangamimerere mu murenge wa Burenga, Mukarutabana Claudine avuga ko abantu bataramenyekana bibasiye abarinda iyo SACCO,umwe muri bo witwa Kazungu Stuven baramwica. Naho uwitwa Tuyisenge Innocent baramukomeretsa ku buryo bukabije.
Bahise bapfumura inyumabo ya SACCO binjiramo imbere, batangira kwiba ariko ntiharamenyekana ibyo bibye.
Agira ati “Twahageze ariko ibyibwe ntibiramenyekana gusa ikigaragara ni uko icyuma babikamo amafaranga bagitwaye, kuko hari utwuma twacyo twagiye tugaragra hanze”.
Uyu muyobozi akavuga ko kugeza ubu ubuzima bw’uwakomeretse butameze neza, kuko yabanje gutwarwa ku bitaro by’akarere bya Rutongo, agahita ajyanwa mu bitaro bya CHUK.


text:
Feb 07, 2016 Adolphe Mitali Andi makuru 0
Muri iki gihe twibuka intwari zacu, natekereje kuvuga ku zindi ntwari zitagiye zimenyekana ku rwego rw’igihugu, ariko zikaba zarakoze ibikorwa, twakwita iby’ubutwari, bitewe nuko atari benshi babikoze muri icyo gihe.
Mu gitabo cyanditswe Na Esther Mujawayo, kitwa,” Les Survivantes”, mu Kinyarwanda umuntu yasobanura, “Abacitse kw’icumu (b’abagore)”; hari igice Esther avugamo uburyo yaroshywe n’interahamwe muri Nyabarongo. (Nabanza ariko kwisegura, kuko icyo gitabo maze umwaka urenga ngisomye, bityo hashobora kubamo kutibuka utuntu twose.)
Esther amaze kurohwa muri Nyabarongo, avuga ko amazi yamutwaye, akaza kugera aho abasha kugera ku nkombe ariko ngo urubyiruko rwari ruhari ruhita rumuvumbura rwongera kumujugunya mu mazi, arakomeza kubw’Imana nkuko abivuga ngo yakuwemo n’itsinda ry’abarokore ryari aho, abo ngo bakaba bari abantu batahigwaga muri icyo gihe, ariko nkuko Esteri abivuga, abo ngo bamubwiye ko imyizerere yabo itemeranya no kumena amaraso y’ abantu, kandi bafata umuntu wese nk’ikiremwa cy’Imana; akaba ariyo mpamvu nta kindi bari gukora nk’abantu uretse kumukiza.
Ibi mbifata nk’ibikorwa by’ubutwari, nubwo aribyo byari bikwiriye umuntu wese; ni iby’ubutwari kuko icyaranze ibyo bihe, nuko benshi bavuye mu byo bizeraga(ukwemera kwabo), n’uko abantu bihakanaga n’ababo, gutunga agatoki no kugambana ari byo byeze. Kiriya gikorwa rero cyo kwitandukanya ndetse ukarenzaho ugatabara abari mu makuba, uwacyita icy’ubutwari ntiyaba yibeshye kuko hatari habuzemo n’ingaruka mbi ku babikoraga.
Mu gitabo cya Jean Hatzfeld, “La Strategie des Antilopes”(Iki nacyo maze umwaka urenga ngisomye); Umwanditsi avugamo akaga abantu bari barahungiye mw’ishyamba ry’i Kayumba bahuye nako. Abo ni abantu bo mu karere ka Bugesera bavuye cyane cyane i Nyamata no mu mirenge ihegereye. Umwanditsi rero avuga uko ibihumbi by’ abantu bahungiyemo byahatikiriye kugeza ubwo harokoka abatarenze 20, babiri muri bo, umugabo n’umugore akaba aribo babara iyi nkuru
Nkuko rero aba baharokokeye babivuga, ngo muri icyo gihe babaga biruka bahunga interahamwe, ngo mu gitondo kimwe, mu gihe Ibitero byabaga bicogoye, ngo baje guhura n’Abasore b’abahutu(nkuko babyivugira) batatu, bagirana ikiganiro. Abo basore bababwiye ko ubusanzwe iwabo bakomoka mu Ruhengeri, bakaba baraje mu Bugesera “gupagasa”(Guhingira amafaranga), nkuko byari bimenyerewe aho kuva kera, bababwiye rero ko Intambara yabasanze aho, bakaba barashatse urupapuro rw’inzira rubasubiza iwabo, ubuyobozi bukarubima ahubwo bagashishikarizwa hamwe n’abandi kwikiza umwanzi, ari we Mututsi. Abo basore ngo bakomeje bavuga ko bo bahisemo guhungira muri iryo shyamba aho kugira ngo bakore icyaha cyo kwica, kandi ari abarokore (Abo ngo basengeraga mw’itorero rya Pentekote). Aha ngo niho batandukaniye, kuko buri wese yabaga akiza ubuzima bwe, amasaha y’ibitero yari ageze.
Umwanditsi w’igitabo akomeza avuga ko nkuko yabibwiwe n’aba barokotse Jenoside Yakorewe Abatutsi, ngo bishoboka cyane ko bariya basore baba baraguye muri ririya shyamba kuko batagaragaye muri bariya batagejeje kuri 20, barokorewemo n’inkotanyi, abicanyi bamaze guhunga.
Kiriya ngifata nk’igikorwa cy’Ubutwari, kuko kirimo kurwanya itsembwa ry’igice cyabanyagihugu, kwanga kwifatanya n’ibikorwa bibi, ku buryo wanabizira.
UBUNDI BUHAMYA.
Andereya ni umusore wari utuye mu mugi wa Butare, aho yari afite n’iduka rizwi, akaba yarashoboye kurokoka yambukijwe akagera I Burundi. Iyi Nkuru niwe wayinyibwiriye, njye wandika ibi.
Ambwira iyo nkuru, Andereya yavuze ko mu guhunga kwe, yahunze atinze bitewe no kwizera ko Ubwicanyi butashoboraga kugera mu mugi wa Butare, nkuko benshi babitekerezaga, nyuma ari ko aho aboneye ko bikomeye nibwo yahungaga. Abivuga atya ati: “Byari ngomwa ko ngenda ninjoro gusa, kandi nagendaga nkingirijwe n’amasaka”, akomeza atya ati:” Habaye inshuro nyinshi nasangaga nasubiye iyo naturutse”, Ngo yaje gukomeza ariko kugeza igihe yagereye ahatari kure cyane y’umupaka w’i Burundi, ngo bumukeraho ageze imbere y’urugo rwari aho Andereya aravuga ati:”Bitewe n’inzara, umunaniro, no kwiheba, niyemeje kwinjira muri urwo rugo, ngo bibe uko byakabaye.” Andereya yinjiramo, asanganirwa n’abakobwa babiri bavaga inda imwe.Dore rero ngo icya mbere cyamutangaje . Abo bakobwa bakimubona, bamubajije aho aturutse, nawe ababwira ko ahunga, bakibyumva umukobwa umwe niko kuvuga ati” Imana ishimwe, twari twarayisabye ko hagira umuntu uhungira hano”, ngo bamubwiyeko bagiye kubwira musaza wabo. bamubwira ko we hari aho yihishe, ngo akaba yabagetse ko mu gihe interahamwe zaza kumufata ngo bajye kwica , bo bababwira ko yagiye kwica mu wundi Murenge.Aha ngaha ariko Andereya ngo ntiyemeraga ko ibyo bavugaga ari byo, ngo bakivuga ko bagiye kuzana musaza wabo yumvise ko ake karangiye. Nyuma ariko siko byaje kugenda, kuko uwo musore yaje kuza, agerageza kurara amwambukije i Burundi ngo iryo joro ariko ntibyashoboka, bitewe nuko Interahamwe, zari zihari, ngo baje gushobora kwambuka ku munsi ukurikira.
Ubwo Andereya yabitubwiraga we yibazaga niba abo bantu baba bakiriho, icyifuzo cye cyari icyo kubabona ngo abiture. Kiriya nacyo ni igikorwa cy’ubutwari, budashidikanywa.
Umusore wambwiye iyi nkuru ikurikira muheruka akiri umusirikare ubu nta makuru ye mperuka.
Uyu musore yatubwiraga iyo nkuru turimo kuvuga iby’abarokore, nibwo uwo musore yatubwiye ibyamubayeho, muri Jenoside yakorewe Abatutsi. Yatubwiye ko We na Mushiki we Interahamwe zari zabaroshye mu mazi, ariko mushiki we zikaba zari zanamutemye, kuburyo bitewe no gushiramo amaraso yaje kurohama, uyu musore rero we na mushiki we wundi, baje gutabarwa n’abagabo bari mu bwato hafi aho nibo babarokoye babajyana mu bwato babageza mu cyitwaga Zayire icyo gihe, mu nzira bagenda rero nibwo abo bababwiye ko bari bamaze gukiza benshi muri ubwo buryo, ibyo ngo bakaba barabikoraga kuko ari Abarokore. Icyo ni igikorwa cy’ubutwari.
UBUNDI BUTWARI
Ndashaka no kuvuga ku bundi butwari bw’abantu bihanganye ntibaheranwe n’agahinda, bakubura umutwe, bakaba bibeshejeho. Abo ni abasizwe ari impfubyi, abapfakazi, ibisenzegeri, ari abantu, bigeze kwibeshaho.Ariko hano nanone ntihabemo kwinezeza, ngo twirengagize integenke za bamwe, batarashobora gukomera kubera gushegeshwa kuko atari bo babyizaniye, kandi abantu ntibakira ibintu mu buryo bumwe.
Ndashaka kuvuga ku bashobojwe kubabarira no kuneshesha ikibi ikiza.
Aha nibutse urugero rwa Samputu Jean Paul.
Samputu ni umuririmbyi uzwi cyane muri aka karere ndetse n’Ibwotamasimbi, akaba yibukwa mu ndirimbo nyinshi zakunzwe. Samputu rero nkuko abivuga yaje kwakira agakiza ari muri Uganda aba umurokore, iyi nkuru niwe uyivugira y’ibyamubayeho amaze gukizwa kugira ngo agere ku gikorwa cyo kubabarira.
Samputu rero yashoboye kubabarira uwamwiciye ababyeyi be, aramufunguza, ubu bakaba bagendana rimwe na rimwe batanga ubutumwa, ndetse abana ba Samputu bafasha abuyu wamwiciye, mu kwishyura amashuri.(kuneshesha ikibi icyiza)
Ni igikorwa cy’ubutwari kuko Samputu ubwe yivugira ko byamutwaye igihe kugira ngo yemerere Imana kubabarira, ngo yari yaranangiye, asuzugura iryo jwi imyaka ibiri yose, kugeza igihe yaje kwemera akababarira, akaba yivugira ko aribwo kuva icyo gihe yaruhutse akabona amahoro.
Basomyi bacu rero, izi ni ingero nke navuze, hari n’abandi hirya no hino, nawe ushobora kuba hari abo uzi, abo bose, tubibuke.
Sinarangiza ntashimye abakomeje gufasha ziriya mpfubyi, abapfakazi, no kwihanganira abafite ibikomere bose byaba ibyo ku mubiri no ku mutima , ngira nti Banyarwanda mukomeze ibikorwa by’ubutwari.
MITALI Adolphe.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
ven.
29
avril
2011
ISOMO RYA MBERE
Igitabo cy’Ibyakozwe n’Intumwa ( Intu 5, 17-26)
Intumwa zikomeza gukora ibitangaza byinshi muri rubanda. 17Nuko umuherezabitambo mukuru kimwe n’abari kumwe na we bose – ari byo kuvuga abo mu gatsiko k’Abasaduseyi – bashengurwa n’ishyari; 18bafatisha Intumwa bazishyira mu buroko rusange. 19Nyamara muri iryo joro, Umumalayika wa Nyagasani akingura inzugi z’uburoko, abakuramo maze arababwira ati 20« Nimugende muhagarare mu Ngoro y’lmana, maze mubwire rubanda ayo magambo yose azabahesha ubugingo !» 21Ngo bamare kubyumva, mu museso binjira mu Ngoro batangira kwigisha.
Umuherezabitambo mukuru kimwe n’abari kumwe na we baraza, bahamagaza Inama nkuru igizwe n’abakuru bose b’Abayisraheli ; ni ko gutuma ngo bajye gushaka lntumwa mu buroko. 22Abagaragu baragenda ; ngo bagere mu buroko ntibabasangamo. Nuko bagaruka bababwira bati 23« Twasanze uburoko bufunze neza n’abarinzi bahagaze imbere y’imiryango, ariko dukinguye ntitwagira n’umwe dusangamo.» 24Ngo babyumve, umutegeka w’lngoro n’abatware b’ abaherezabitambo barashoberwa, bibaza uko byabagendekeye. 25Ariko haza umuntu arababwira ati « Dore ba bantu mwari mwashyize mu buroko bahagaze mu Ngoro kandi bariho barigisha rubanda. » 26Nuko umutegeka w’Ingoro ajyana n’abagaragu be kuzana Intumwa, ariko batazakuye, kuko batinyaga ko rubanda babatera amabuye.
ZABURI (Zab 34 (33), 2-3, 4-5, 6-7, 8-9)
Inyik/ Umunyabyago yaratabaje, Uhoraho aramwumva.
Cyangwa : Alleluya.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime !
Nimwogeze Uhoraho hamwe nanjye,
twese hamwe turatire izina rye icyarimwe.
Nashakashatse Uhoraho, aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje, Uhoraho aramwumva,
maze amuzahura mu magorwa ye yose.
Umumalayika w’Uhoraho aca ingando
Hafi y’abamutinya, akabagoboka.
Nimushishoze maze mwumve ukuntu Uhoraho anogera umutima,
hahirwa umuntu abereye ubuhungiro !
IBANGONDIRIMBO RIBANZIRIZA IVANJILI (Yh 3, 16)
Alleluya Alleluya.
Imana yakunze isi cyane,
bigeza aho itanga Umwana wayo w’ikinege.
Umwemera wese agira ubugingo bw’iteka.
Alleluya.
IVANJILl
+ Yohani (Yh 3, 16-21)
Yezu akomeza abwira Nikodemu ati 16« Koko lmana yakunze isi cyane, bigeza aho itanga Umwana wayo w’ikinege, igira ngo Umwemera wese atazacibwa, ahubwo agire ubugingo bw’iteka. 17Icyakora, Imana ntiyohereje Umwana wayo ku isi ngo ayicire urubanza, ahubwo yagira ngo akize isi. 18Umwemera wese ntacirwa urubanza, ariko utemera aba yaciriwe urubanza, kuko atemera izina ry’Umwana w’ikinege w’Imana. 19Dore urwo rubanza urwo ari rwo: ni uko urumuri rwaje mu isi, abantu bakikundira umwijima kuruta urumuri, kuko ibikorwa byabo byari bibi. 20Koko rero, ukora ibibi wese yanga urumuri kandi ntarwegere, agira ngo ibyo akora bitagaragara. 21Naho rero ukora iby’ukuri ajya ahabona, agira ngo agaragaze ko ibyo akora biba bikorewe Imana. »


text:
Indeba nayiboneye na hano? Liliane
Ahimba Uwiteka wavuganye nawe izina, ati “ Uri Imana ireba “. Ati ‘ Mbese Indeba nayiboneye na hano ? (Itangiriro 16: 13)
Benedata iryo jambo ryavuzwe na Hagayi ubwo yari mubutayu bukomeye.
Sarayi yabonye akomeje kubura urubyaro abonye birambiranye yigira inama yo gushyingira umuja we umugabo we ( Aburamu) mu byukuri ntaho bibiliya itwereka ko Hagayi umuja wa Sarayi yabigizemo uruhare ahubwo ni nyirabuja wabikoze. Amaze gusama inda Bibiliya itubwirako byamusuzuguje nyirabuja bibangombwa ko bafata icyemezo cyo ku mwirukana maze ahungira mu butayu.
Ageze mu Butayu ntabwo byamworoheye cyane kubadamu barabyumva cyane kuba utwite uri mubutayu ahantu hashyushye cyane nta nutuzi two kunywa mbega ntiyari yorohewe ibyo byatumye yiheba cyane kandi birumvikana rwose kuba uri mu butayu kandi utwite.
Indeba nayiboneye na hano? Iki kibazo ni ikibazo dukunda kwibaza iyo twageze mu butayu kuko dutekerezako Imana ireba ariko mu butayu ho itahareba Hagayi we yavuze ko Imana ireba ariko atangazwa nuko no mu Butayu Ireba. Mbega wagirango iyo igeze mu butayu ntabwo yongera kutureba.
Hano Imana yacu ni nziza yeretse Hagayi ko hose ibasha kutureba imuha isezerano ko azabyara umwana w’umuhungu imubwira ko yumvise kubabara kwe, kandi yamubwiye no gusubira murugo. Imuvana mu butayu. Haleluya . Itangiriro 16: 9,11
Bene data natwe twizere Imana ko no mu butayu turimo Imana ibasha kutureba kandi ikumva kubabazwa kwacu. Kandi mu Butayu Imana iradusura ikavugana natwe ikaduha amasezerano kandi ikanatuvana muri ubwo butayu. Ibibazo waba ufite uko bingana kose Imana irashoboye kugukura muri ubwo Butayu ukinjira muri Kanani yawe.YESU ADUHANE UMUGISHA
DUFITUMUKIZA Liliane


text:
Ubuzima bugoranye n’ibigeragezo si impamvu yo gukiranirwa
“Ndarahira Imana ihoraho,Ari yo yanyimye ibyari binkwiriye, N’Ishoborabyose yababazaga ubugingo bwanjye. Ubugingo bwanjye buracyari buzima, Kandi Umwuka w’Imana ni we utuma mpumeka. Ni ukuri iminwa yanjye ntizavuga ibyo gukiranirwa, N’ururimi rwanjye na rwo ntiruzariganya. Ntibikabeho yuko nabemerera ngo muvuze ibitunganye, Kugeza ubwo nzapfa sinzikuraho kuba inyangamugayo. “Gukiranuka kwanjye ndagukomeje ntabwo nzakurekura, Ntabwo umutima wanjye uzagira icyo unshinja nkiriho.Yobu 27:1-6
Ndabasuhuje mu izina rya Yesu kirisito, amahoro y’Imana abane namwe.
Nyuma yo gusoma inkuru z’ubuzima bw’umugabo wo mu gihugu cya Usi witwaga Yobu, uwo muntu yari umukiranutsi utunganye, wubahaga Imana akirinda ibibi, nyuma satani agasaba Imana kumugerageza kuko we (Satani) yahamyaga y’uko gukiranuka kwa Yobu kuva kubutunzi yahawe n’Imana, byatumye nifuza ko twaganira ku ijambo ry’Imana nahaye umutwe ugira uti “Ubuzima bugoranye n’ibigeragezo si impamvu yo gukiranirwa”, ndakwifuriza gusurwa n’Imana muri iyi nyigisho kandi umwuka wera agusobanurire birenze uko byanditse.
Mu bigaragara, Yobu yahuye n’ubuzima bubabaje kandi bukomeye cyane, nyuma y’uko abana be bose bapfuye, amatungo ye agapfa ndetse n’amazu ye agaturwa n’inkubi y’umuyaga, Yobu yatejwe ibishyute bibi umubiri wose, abari inshuti ze baramwanga, ndetse n’umugore we aramwanga, Gusa igikomeye kurusha ibi ni uko Yobu atigeze yihakana Imana ndetse ntiyani nubira ubushake bw’Imana kuri we. Ndagirango twibukiranye ko uyu Yobu yari yambaye uyu mubiri twambaye, yarababaraga nk’uko njye nawe tubabara, ariko yagize ubutwari bukomeye cyane, ndetse avuga amagambo y’ubutwari ati“Gukiranuka kwanjye ndagukomeje ntabwo nzakurekura, Ntabwo umutima wanjye uzagira icyo unshinja nkiriho.
Kuganira izi nkuru ni kimwe mu bikwiye gutera umuntu gutekereza impamvu ari ngombwa gukiranuka, Bibiriya itubwira neza ko Undi mugabo witwa Pawulo nawe nyuma yo kwakira Yesu, yatotejwe n’abari Inshuti ze, arakubitwa ariko avuga neza ko kwakira Yesu bimurutira indamu ze zose, ndetse abitekereza ko ari igihombo kugirango aboneke ko ari muri we adafite gukiranuka kwe kuva mu mategeko, ahubwo ko afite ukuzanwa no kwizera Kristo, ari ko gukiranuka kuva ku Mana guheshwa no kwizera ‘Abafiripi 3:7-9”. Bityo natwe dukwiye kumenya neza ko tudakiranuka kubw’amategeko, ahubwo dukiranuka tubihesha no kwizera Yesu.
Hari igihe Satani atwereka uburemera bw’ibibazo dufite maze akatwereka n’inzira twanyuramo ngo tubwikuremo, ariko ndagirango nkubwire ko niba hari inzira zo kuva mu kibazo ubona, zikaba dituma uta cyangwa ureka gukiranuka kwawe, saba Imana iguhe imbaraga, kuko uwo ni umutego wa satani, arashaka kukwambura ubugingo, Humura ijuru ryumvise gusenga kwawe, kandi igihe cyo gutabarwa ntago kijya gitinda, ihangane uheshe iyaguhamagaye icyubahiro, nayo izagushyira hejuru, Satani ye kukwereka ko ukwiye kugira ubutunzi buvuye mu gukiranirwa, kuko Imana ntizabura kukurengera, twibuke koUmukene ugenda ari inyangamugayo, Aruta icyigenge naho cyaba ari igikire. “Imigani 28:6”.


text:
Imigani 13:3 "Ufashe ururimi rwe aba arinze ubugingo bwe, Ariko ubumbura akanwa ke azarimbuka".
Kubera ko ejo wari umunsi isi yita uwo kubeshya, natekereje cyane ukuntu abantu benshi babuzwa ubugingo n’imihango ya gipagani.
Ku ruhande rumwe, mu mahirwe Imana yaduhaye harimo Ururimi. Ku urundi ruhande, nasanze kimwe mu bintu byugarije ubugingo bw’umunti bikururwa n’ururimi.
Kubera iyo mpamvu, nasanze Ururimi ari rumwe mu ngingo dutunze tugomba kurinda cyane. Ni rwo rwakijije benshi kd ni rwo rwicisha benshi. Ni rwo ruguhuza n’abantu kd ni narwo ruguca ku bantu.
Intambara ninshi umuntu ahura nazo zinyura mu magambo avuga. Ubukristo nyabwo busaba umuntu kwitwararika mu mvugo.
Hari ibintu 3 buri wese agomba kwibutswa ku bijyanye n’ururimi:
1) Ibuka ko uzabazwa ibyo ururimi rwawe ruvuga byose. Matayo 12:36 - "Kandi ndababwira yuko ijambo ry’impfabusa ryose abantu bavuga, bazaribazwa ku munsi w’amateka. Harimo na biriya wavuze ejo ku munsi wo kubeshya!
2) Ururimi rwawe rurimo imbaraga z’ibyiza nibibi. Ni wewe uhitamo icyo urukoresha. Imigani 18:21 - Ururimi ni rwo rwica kandi ni rwo rukiza, abarukunda bazatungwa n’icyo ruzana.
3) Ururimi ni yo soko y’ibibi. Yakobo 3:6 - Kandi koko ururimi ni umuriro. Yemwe ni ububi bungana n’isi! Ururimi rwashyizwe mu ngingo zacu, ni rwo rwonona umubiri wose (...).
Nyuma yo kwiga aya masomo ndagusaba kongera kwiga kuvuga...ni rimwe mu mabanga yo kuvuka ubwa 2!
Mugire umunsi mwiza mwese!
Dr Fidèle MASENGO, Foursquare Church Kimironko masengof@yahoo.fr


text:
ven.
02
mars
2012
ISOMO RYA MBERE
Igitabo cy’Intangiriro (Intg 9,8-15)
Amazi y’umwuzure amaze gukama ku isi, 8Imana ibwira Nowa n’abahungu be iti 9«Dore ngiranye Isezerano namwe n’urubyaro rwanyu, 10kimwe n’ibinyabuzima byose muri kumwe:inyoni n’amatungo n’inyamaswa zose zo ku isì, mbese ibivuye mu bwato byose ntavanyemo n’inyamaswa z’ishyamba. 11Ngiri rero Isezerano ngiranye namwe: nta kinyamubiri kizongera kurimburwa n’amazi y’umwuzure, kandi nta n’umwuzure uzongera kurimbura isi.» 12Imana iravuga iti «Dore ikimenyetso cy’isezerano ngiranye namwe, n’ibifite ubuzima byose muri kumwe, uko ibisekuruza byanyu bisimburana: 13nshyize umukororombya wanjye mu gicu, uzaba ikimenyetso cy’Isezerano ngiranye n’isi. 14Ninkoranyiriza ibicu hejuru y’isi mukabona uwo mukororombya, 15nzibuka Isezerano nagiranye namwe n’ikinyabuzima cyose; amazi ntazongera kuba umwuzure warimbura ibinyamubiri byose.»
ZABURI (Zab 25(24), 4-5ab, 6-7,8-9)
Inyik/ Amayira yose y’Uhoraho ni urukundo n’ubudahemuka, akabigirira abakomera ku Isezerano rye.
Uhoraho, menyesha inzira zawe,
untoze kugendera mu tuyira twawe.
Nyobora mu kuri kwawe kandi ujye umbwiriza,
kuko ari wowe Mana nkesha umukiro wose,
Uhoraho, ibuka ineza n’urukundo
Wagaragaje kuva kera na kare.
Ntiwite ku byaha n’amafuti nakoze nkiri muto,
Ahubwo unyiteho ukurikije impuhwe zawe,
Ugirire ubuntu bwawe, Uhoraho.
Uhoraho agwa neza akaba n’indakemwa,
Ni cyo gituma abanyabyaha abagarura mu nzira nziza.
Abiyoroshya abaganisha ku butungane,
abacisha nake akabatoza kunyura mu nzira ye.
ISOMO RYA KABIRI
Ibaruwa ya mbere ya Mutagatifu Petero Intumwa (1 Pet 3, 18-22)
Bavandimwe, 18 Kristu ubwe yapfuye rimwe rizima azize ibyaha by’abantu; bityo n’ubwo ari intungane, apfira abagome kugira ngo abayobore ku Mana, abanje gupfa ku bw’umubiri, hanyuma agasubizwa ubuzima ku bwa Roho.
19Nuko ajya kwigisha ndetse n’abari bafungiye mu buroko bw’ikuzimu, 20ba bandi bigomekaga ku Mana kera, mu gihe Yo yihanganaga birebire, kugeza kuri ya minsi Nowa yubakaga ubwato, ari bwo bwinjiwemo n’abantu bake bagera ku munani, maze bagakizwa n’amazi. 21Ayo mazi yagenuraga batisimu ibakiza ubu ngubu: ariko atari iyuhagira ubwandure bw’umubiri, ahubwo ya yindi ibaha kugana Imana mufite umutima utunganye, ikabakirisha izuka rya Yezu Kristu 22wazamutse mu ijuru, none akaba ari iburyo bw’lmana, akayobokwa n’Abamalayika, Abanyabutegetsi n’Abanyabubasha.
lBANGONDIRIMBO RIBANZIRIZA IVANJILI (Mt4,4)
Nyagasani, ijambo ryawe ni ukuri, n’itegeko ryawe rikaba agakiza.
Umuntu ntatungwa n’umugati gusa,
ahubwo atungwa n’ijambo ryose rivuye mu kanwa k’lmana
Nyagasani, ijambo ryawe ni ukuri, n’itegeko ryawe rikaba agakiza.
IVANJILI
+ Mariko (Mk1,12-15)
Muri icyo gihe, Yezu amaze kubatizwa 12Roho Mutagatifu amuganisha mu butayu. 13Ahamara iminsi mirongo ine ashukwa na Sekibi. Yahabanaga n’inyamaswa, abamalayika bakamuhereza. 14Yohani amaze gutangwa, Yezu aza muGalileya. Yamamaza Inkuru Nziza y’Imana avuga ati 15 «Igihe kirageze, none Ingoma y’Imana iregereje. Nimwisubireho maze mwemere Inkuru nziza!»


text:
Accueil > Les auteurs > admin
admin
Articles de cet auteur (301)
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Yasohoye igitabo kitwa “Kumurongora neza byatunye yiteza imbere” menya ibikubiyemo
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Ibyabaye kuri iyi ndaya ni agahomamunwa ! somo rikomeye ku zindi ndaya
- Murumuna we w’imyaka 14 yamutwaye umugabo nyuma yo kubafata basambana
- Nubwo abagabo batwima care (batatwitaho) tugera imbere y’Imana ikayiduha !


text:
Isuku yo mu ngo ikunze guharirwa abakozi, abenshi batazi icyo bakora
Abantu babwirwa iby’isuku ariko ntibabashake kubikurikiza uko bikwiriye, kandi ari inyungu zabo n’imiryango yabo. Hari abo usanga barya badakarabye n’igihe bavuye mu bwiherero, abandi bakamara icyumweru batarikoza amazi ku mubiri.
Kubera kubyuka abantu bajya mu mirimo itandukanye, isuku yo mu ngo ikunze guharirwa abakozi, kandi na bo ugasanga rimwe na rimwe hari ibyo baba badasobanukiwe mu kuyikora.
Mu nama y’abana ku nshuro ya 8 ku rwego rw’igihugu yateraniye i Kigali, nk’uko (...)
Abantu babwirwa iby’isuku ariko ntibabashake kubikurikiza uko bikwiriye, kandi ari inyungu zabo n’imiryango yabo. Hari abo usanga barya badakarabye n’igihe bavuye mu bwiherero, abandi bakamara icyumweru batarikoza amazi ku mubiri.
Kubera kubyuka abantu bajya mu mirimo itandukanye, isuku yo mu ngo ikunze guharirwa abakozi, kandi na bo ugasanga rimwe na rimwe hari ibyo baba badasobanukiwe mu kuyikora.
Mu nama y’abana ku nshuro ya 8 ku rwego rw’igihugu yateraniye i Kigali, nk’uko insanganyamatsiko yayo yavugaga, abana basobanuriwe uruhare rwabo mu kugira isuku bihesha agaciro.
Umunyamabanga uhoraho muri Minisiteri y’Ubuzima, Dr Ndagijimana Uzziel yasobanuye aho umwanda uboneka. Avuga ko mu byo kurya no kunywa bidasukuye neza, Ubwiherero budatunganye, imyambaro itameshe, kudakara intoki umuntu avuye mu bwiherero, kurira no kunywera mu kintu kidasukuye n’ibindi byanduza indwara zinyuranye.
Yakomeje avuga ko umuco wo gukaraba intoki abantu bavuye mu bwiherero utaragera kuri benshi.
Dr Ndagijimana yagize ati “90% by’abarwayi bagana ibigo nderabuzima mu Rwanda, baba barwaye indwara zikomoka ku isuku nkeya.”
Abantu baganiriye na IGIHE batuye mu duce dutandukanye tw’Umujyi wa Kigali no mu nkengero zawo abenshi muri bo batubwiye ko batibuka gukaraba iyo bavuye mu bwiherero.
Bangamwabo Yohani w’imyaka 28 akora akazi ko gutwara abantu n’ibintu mu mujyi wa Kigali ati” gukaraba ntawe ubyanze, ariko ikibazo ni uko hari igihe ujya mu bwiherero ugasanga nta mazi arimo, ugahita usohoka ukigendera; mu kanya ukaba uhuye n’umuntu murasuhuzanyije, mu kandi uhuye n’icyo kurya uraririye nta kibazo.”
Mukeshimana ati «Kubera ko isuku ari isoko y’ubuzima buri wese akwiye gufata ingamba, abagore bakegera abakozi bo mu rugo ntibabaharire gukora isuku bonyine, bakabigisha isuku yo mu gikoni; uko ikorwa haba mu koza ibyombo, kubihanagura n’ibindi.»
Zimwe mu ndwara zandurira mu kugira isuku nke mu ngo, aho abantu batuye ni nka tifoyide, Kolera, Macinya, inzoka n’izindi.
Ku bana bato iyo bagiriwe isuku bitewe n’intege nke z’umubiri wabo mu guhangana na zo, bakunze kurwara inzoka rimwe na rimwe bikaba intandaro yo kurwara izindi ndwara zikomoka ku mirire mibi nka bwaki, irungu n’izindi.
Uruhare rwa buri wese rukaba rukenewe mu rwego kwimakaza umuco wo kugira isuku mu ngo, hagamijwe kwirinda indwara zishobora gukomoka ku mwanda.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Byandistwe na Ambroise Nzeyimana
Ihinduka ry’ibintu biri muri kamere y’ibiremwa byinshi, niba atari byose. Uko iryo hinduka rimerera ba nyir’ubwite, ndetse n’abarirebera gusa, rishobora kuba ryiza cyangwa ribi, bitewe n’impamvu nyinshi zinyuranye.
Iyo ribaye, n’uburyo ndetse rikomeza, hari byinshi bishobora gutuma ibyo ryishe bikomeza kononekara; cyangwa se ibyiza rizanye ntibishobore kuba byabunguserwa uko bikwiye.
Revolution ya 1959 [abazi amateka nyayo y’u Rwanda niko bayita] yarabaye, abahutu bumvaga bari barahejwe muri byinshi imyaka amagana n’ubutegetsi bwa cyami burangajwe imbere n’imiryango y’abatutsi b’abega n’abanyiginya, babona uburenganzira bari bakeneye.
Kuri ba nyir’ubwite bari ku ngoma, birumvikana ko batashoboraga kwakira neza iryo hinduka. Mu byakurikiye cyane cyane nyuma ya indepandansi muri 1962, icyo abahutu batashoboye, aho bagereye k’ubutegetsi, ni ukubungusera ibyiza ihinduka ryari rizanye, byari bitandukanye cyane na bimwe mubyo banengaga cyami binubiraga. Mur’ibyo bananiwe gutsinda burundu habayemo kuronda inkomoko n’uturere.
Intambara ya 1990 yarabaye [Inkotanyi zayirwanye ndetse zikanayitsinda muri 1994 ziyita revolution], abatutsi bumvaga bari bararenganye ku ngoma z’abahutu kuva muri 1962 bisubiza ubutegetsi ababyeyi n’imiryango yabo yahoranye.
K’ubutegetsi bwa Habyarimana, ndetse n’abahutu ubwabo muri rusange, wongeyeho n’abatutsi bamwe na bamwe, birumvikana ko iri hinduka ryazanywe na 1990 ritishimiwe na gato, cyane cyane ko ryanaranzwe n’ubwicanyi budasanzwe bwahitanye abatutsi batabarika muri genocide, utaretse n’abahutu ibihumbi amagana n’amagana.
Icyo FPR-Inkotanyi ya Kagame itashoboye kubungusera ni uburenganzira bw’abanyarwanda bose, baba abatutsi cyangwa abahutu kuva yatangiza muri 1990 ririya hinduka ry’imitegekere y’igihugu ku geza uno munsi.
Tutirengagije abantu bahitanywe n’amahindura ya politiki yatejwe na 1959 na 1990, ndetse n’uruhare abategetsi b’icyo gihe cyangwa abashakaga iryo hinduka baba baragize bakwiye kuryozwa ku giti cyabo bititiriwe amoko bakomokamo, hari ibintu by’ingenzi, abanyarwanda bakora politiki n’abandi bose, cyane cyane bifuza guca akarengane abaturage b’u Rwanda barimo batejwe na FPR-Inkotanyi bakwiye kwitaho. Niba koko aricyo bagamije.
- Amahindura ya politiki nyarwanda yatangijwe muri 1959 na 1990 yarabaye. Baba abayashyigikiye cyangwa abayarwanyije, haba mu gihe cyayo ndetse na nyuma yayo, igihe cyari kigeze cyo kumva ko yabaye igihe cyayo kigeze. Amateka ashobora kwandikwa bundi bushya [kubera inyungu za bamwe] ariko ntategurwa.
- Ariya mahindura yaje yitirirwa guca akarengane muri rusange, nubwo bamwe mu bari bayari imbere byaje kugaragara nyuma ko bari barangajwe cyane n’ubutegetsi n’ibibi bijyanye byose no kugira ubutegetsi. No ku ngoma ya Kagame iriho ubu mu Rwanda, ngirango nta banyarwanda bakuze bazi amateka y’akarengane mu gihugu bakwemeza ko hari ingero za kera zisa n’ibiriho mur’iki gihe.
- Ariya mahindura, uko abantu banyuranye bayita, baba abatutsi yavanye ku ngoma muri 1962, cyangwa se abahutu yambuye ubutegetsi muri 1994, ntibihindura amateka nyakuri n’ibyayabayemo.
- Kurenganura abarengana mbere y’amahindura nk’ariya ya 1959 na 1990, ndetse n’irenganurwa ry’abatutsi hamwe n’abahutu ubu barengana ku ngoma ya Kagame, birasaba abanyapolitiki n’abandi bose , abatutsi hamwe n’abahutu, babona ko uburenganzira bw’abagize aya moko yombi tutibagiwe n’abatwa, baharanira bureshya, bitari munyandiko cyangwa mu magambo gusa.
- Haba mu butegetsi, mu ngabo, mu mashuli, ku kazi, m’ubutunzi, ndetse n’ubuzima muri rusange, abanyarwanda bagomba kureshya, umuntu akinanirwa ku giti cye, ari ntaho yahejwe kubera ubwoko bwe cyangwa akarere avukamo.
- Mu gihe abanyapolitiki n’abandi baharanira ko abanyarwanda bose bagira uburenganzira bumwe busesuye kuri bose, nta buryarya bubiri inyuma, cyane cyane nk’uko kuva yavuka kugeza amagingo aya byagaragaye muri FPR-Inkotanyi ubu iyobora u Rwanda, birasaba ko bose babonako umuhutu, umututsi, umutwa, bose ari abantu bafite kandi bakwiye uburenganzira bumwe, mbere yo kubabona mw’isura y’ubwoko.
- Ibi bigezweho, u Rwanda rwaba ruteye intambwe idasanzwe muguca akarengane. Kubera ko ibibi byinshi mw’irenganya bishingira mukubona ko hari abanyarwanda batari abantu buzuye, cyangwa se bamwe bari hejuru y’abandi kubera ubupfura n’inkomoko byabo.
- Abanyarwanda bakeneye politiki ikorerwa mu mucyo itagizwe n’imigirire y’uburiganya igamije guhaka bamwe hitwajwe ko hari abarenganye kurusha abandi
- Kuva muri 1990, ngirango uwashobora kubarura umubare w’abahutu [abishwe, abaguye rwa ntambi, abavanywe mu byabo, abadashobora kwiga, kubona akazi, kwivuza, kwihingira icyabatunga, abapfuye bahagaze, abari muri za gereza, ababujijwe gutekereza, abishwe n’inzara, abahatswe n’ingoma ya Kagame] barenganye bazira ubwoko bwabo, sinziko hari umuhutu n’umwe wahamya ko hari uburenganzira afite mu Rwanda.
Mur’iki kinyejana turimo cya 21, biratangaje kumva ubutegetsi bw’u Rwanda bukomeza kugaragaza ko Kagame, perezida w’igihugu, ngo ari kamara ku buryo ngo ashobora gutegeka manda zitabarika. Kuva muri 1990, abaryarwanda bariho icyo gihe, ndetse n’abavutse hagati aho, abo mur’aba bose atahitanye cyangwa ngo arenganye ku buryo butari buke, ntibabura kwiruhutsa avuye k’ubutegetsi n’uyu munsi.
Ubwo akarengane kari kageze ahatakwihanganirwa, ndetse bijyanye n’ibimenyetso by’ibihe u Rwanda rwarimo, amahindura ya 1959 na 1990 yarabaye. Ubu bwo akarengane kari mu Rwanda, nta kigereranyo n’ibyahoze kiriya gihe wagaha. Iby’ubu bwo birenze urugero. Abanyapolitiki b’abanyarwanda bakora ibishoboka byose ngo akarengane kariho kaveho, nibibagirwe amoko mur’iryo renganura. Ndetse banibagirwe Kagame, ahubwo barwanye imitegekere y’igihugu ahagarariye.
Ibi ni byo by’ingenzi bikwiye kwitabwaho mu gihe Tito Rutaremara, umwe mu bashinze FPR-Inkotanyi, atangaza ko imitegekere y’ishyaka ry’abo iteganya kuramba nibura imyaka igeze kuri 200. Nk’uko Rutaremara abyivugira, Kagame siwe uzaba kamara igihe cyose kuko adashobora kumara iyo myaka yose. Abibuka ngirango baziko ingoma ya cyami yamaze imyaka irenga 400.
Abashishikajwe no kurenganura abanyarwanda, uretse ko nanone iyi yagombye kuba inshingano ya buri munyarwanda, nibarusheho kwitanga mu kurenganura urengana wese w’umunyarwanda, haba mu biganiro, mu nyandiko, mu bikorwa binyuranye, berekane ko batekereza urengana, batari kwitekereza ku giti cyabo cyangwa ubwoko bwabo bwonyine.
Nk’uko byagenze muri 1959 cyangwa 1990, ubwo abantu bagahagurutse nk’umuntu umwe kugirango barenganure ubwoko bwabo, ihinduka riri munzira [ba Victoire Ingabire, Bernard Ntaganda, Deogratias Mushayidi, Charles Ntakirutimana, n’abandi haba mu Rwanda ndetse no hanze barikuzira], nirirenganure mu buryo bw’intanga rugero umunyarwanda urengana uwo ari we wese [umuhutu, umututsi, umutwa], ryirinda gushyira imbere ababa baragize uruhare mu guhemukira rubanda, n’abo bigaragara ko badashobora kwiyibagirwa ngo bashyire imbere inyungu z’abanyarwanda muri rusange.
Na none, ihinduka riri mu nzira ryagombye kwirinda kumena amaraso, bitabaye ibyo ntaho ryaba ritandukaniye n’ariya yandi yaribanjirije yahitanye inzirakarengane zitabarika. Ntushobora kurenganura mu gihe utubahiriza ubuzima bw’abo witwa ko uharanira.


text:
Mu kiganiro n’abanyamakuru cyo kuri uyu wa gatatu tariki 5 Ukwakira 2016, kivuga ku cyumweru cyahariwe imiturire ku rwego rw’isi, Umuyobozi w’icyo kigo Eng. Didier Sagashya yavuze ko hafashwe ingamba zigamije gukura ubuzima bwa benshi mu manegeka no kubatuza mu midugudu ifte ibyangombwa byose.
Yagize ati “ Mumaze iminsi mubona imvura igwa ndetse muzi ko mu mwaka wa 2004 na 2008 abataruge batuye i Jari bahuye n’isanganya ry’imvura bitewe n’imiturire itanoze, turashaka kwimura abantu kandi ndizera ko tuzagera ku ntego twihaye”.
Ubuyobozi bw’iki kigo butangaza ko hagiye kubakwa imidugudu muri gahunda yo kunoza imiturire mu bice by’icyaro, kugira ngo abaturage bature mu midugudu ifite ibikorwa remezo nkenerwa ijyanye n’igihe, izabanza gutuzwamo abatuye mu manegeka.
Kampayana Augustin, Ushinzwe imiturire n’iterambere mu kigo cy’igihugu gishinzwe imiturire(RHA) yavuze ko iyo midugudu izubakwa muri gahunda y’amajyambere arambye (Integrated Development Programme-IDP model village) yatangijwe muri 2010.
Kampayana yavuze ko izaba iteye nk’uwashyizwe mu Murenge wa Rweru mu karere ka Bugesera, uherutse kwimurirwamo abaturage bavuye ku birwa bya Mazane na Sharita.
Kampayana yagize ati “Twateganyije ahazubakwa iyo midugudu, ibishushanyo byari bigikomeza. Turashaka ko buri karere kagira umudugudu w’icyitegererezo.”
Ubuyobozi bw’iki kigo kandi butangaza ko bugiye gutangiza uburyo bwo kubaka inzu umunani muri imwe,gahunda izafasha mu kurondereza ubutaka buturwaho aho inzu zizajya zubakwa zigana hejuru.
Buri cyumweru cya mbere cy’ukwezi kwa 10 buri mwaka, Isi yizihiza umunsi mpuzamahanga w’imiturire. Uyu mwaka mu Rwanda ukaba warijihijwe ku itariki ya 3 Ukwakira, ku nsanganyamatsiko igira iti “Duture neza kandi heza, amashanyarazi kuri bose.”


text:
Gira Umumaro!
Uko niko Dawidi yahanguje Umufilisitiya ibuye ry’umuhumetso, aramunesha aramwica kandi nta nkota Dawidi yari yitwaje. Dawidi aravuduka amuhagarara hejuru asingira inkota ye, ayikura mu rwubati rwayo aramuhorahoza rwose, ayimucisha igihanga. Nuko Abafilisitiya babonye intwari yabo ipfuye bariruka. (1 Samweli 17:50−51).
Ni inshingano yacu buri wese ku giti cye kugaragaza umumaro we mu bo babana. Bishobora kuba mu baturanyi bawe, ku kazi, mu mugi wawe cyangwa ndetse n’igihugu cyawe; shakisha ahari igikenewe, maze utere intambwe yo kugishakira umuti.
Tekereza Dawidi iyo aza gufatanya n’abandi benewabo mu kurira no kwibaza akaga n’ubwoba Abisirayeli batewe na Goliyati. We ntiyabikoze, ahubwo yahagurukiye icyo kibazo. Yabonye hari ikibazo atera intambwe yo kugikemura. Ubwo bene se bageragezaga kumutangira, yarababajije ati “Ese nta mpamvu ihari?” (1 Samweli 17:29). Dawidi ntabwo yabaga mu ngabo, ariko yakozweho n’akaga kari kagwiriye ubwoko bwe maze ahitamo kugira icyo amara. Yamenye ko hari icyo yashoboraga gukora ngo ahindure amateka y’ubwoko bwe.
Kimwe n’ibyo, Mose na we yabaye umutabazi w’abana ba Isirayeli abakura mu bubata bukomeye bari barashyizwemo na Farawo n’ abambari be. Ntabwo yiyicariye mu ntebe ngo anegure Farawo amunenga ubugome bwe. Ahubwo, yatewe imbaraga zo kugira icyo akora n’icyifuzo cyo kubohora abana ba Isirayeli ingorane zikomeye babagamo mu Misiri. Naho se Esiteri? Na we yahinduye amateka y’ubwoko bwe atabara Abayuda kutarimburwa n’umugambi mubisha wari wateguwe na Hamani.
Aba barahagurutse ngo batabare abandi, maze bagira akamaro gakomeye mu isi y’igihe cyabo; ubu rero ni wowe utahiwe. Reba none ikibazo abantu bagukikije baba bafite maze utere intambwe yo kugikemura. Gira umumaro mu isi yawe. Iyemeze ku giti cyawe gufasha abandi, kuko mu isi yacu hari byinshi bikeneye inkunga yawe. Reka hakubemo ishyaka rikomeye, rigusunikira kugira icyo ukora ngo umenyekanishe ko ubuzima bw’abagukikije burushaho kuba bwiza kubera ibikorwa byawe. Gira icyifuzo gikomeye cyo kugira umumaro mu isi yawe no kugira icyo uha sosiyete nawe.
Isengesho Data mwiza wo mu ijuru, ngushimiye kumfungurira imiryango yo kugira abo mbera umugisha none. Kubw’Umwuka wawe, kandi binyuze mu bwenge bwawe, menya kandi ngasohoza byabindi wangeneye gukora, bizatera isi yanjye kurushaho kuba nziza, kandi bigahesha icyubahiro Izina ryawe, mu Izina rya Yesu. Amen.
Gucengera Ijambo
Matayo 5:13 “Muri umunyu w’isi. Mbese umunyu nukayuka uzaryoshywa n’iki? Nta cyo uba ukimaze keretse kujugunywa hanze, abantu bakawukandagira.
Pasitori Anitha


text:
Kuba umwizerwa imbere y’Imana
Nehemiya 7:2 ‘’nuko mpa mwene data Hanani, na Hananiya umutware w’igihome ubutware bw’i Yerusalemu, kuko yari umuntu wo KWIZERWA arusha benshi kubaha Imana.
Sinjya muri byinshi kuri aya magambo kuko nishakiragamo iri jambo ryitwa ‘’Kwizerwa.’’
Mu buzima hari ibintu bihenze kurusha byinshi kuri iyi si, muri byo harimo n’ikizere. Kubona itsinda runaka rikugiriye ikizere ni ikintu gikomeye, no mu bisanzwe iyo umuntu akugiriye icyizere akubitsa amabanga ye kandi iyo akubwiye ikintu aba yumva ntacyo yikanga.
Ndababwiza ukuri ko kuri iyi si dufite abantu b’abizerwa pe! Tutabona icyo dushinja, mbese b’imfura rwose ariko icyampa bakaba ariko n’Imana ibibona! Uzarebe aho usengera iwanyu hari umuntu ushobora kuza kubera icyizere agirirwa akaba ntaho akumirwa, kandi rwose abantu bagerageza gushaka uko bagirirwa ikizere kiruta icyo basanganywe haba mu kazi, mu murimo w’Imana, mu muryango, mu itsinda runaka, buri wese aba yumva ari we mwagirira ikizere, yewe hari nuwiyeranja akabishakisha amanyanga ariko mpaka mujye mubona ari intama muri mwe, mumuvuge neza, ariko icyampa uko tubiharanira, tukanifuza kuba abizerwa mu maso y’Imana. Mbese hari ukuntu twibombarika ( twitwararika ngo isi itatubona nabi ikadukariza ikizere, iyaba n’imbere y’Imana twagiraga iri shyaka.
Abashumba bacu muziko tubizera (abenshi cyangwa bamwe muri bo) cyangwa n’undi wese ukora byinshi mu rusengero bimuhesha ikizere kuburyo aramutse adafite umutima wo kubaka icyizere nyacyo ashobora kubyihisha inyuma agakora amanyanga runaka. Kandi kubera kutagira ubushobozi bwo kumenya ibihishwe, icyizere gituma abanyamanyanga bayatindamo.
Ariko reka nkubwire imari ihenze kurusha izindi ni ukugirirwa icyizere n’Imana. Ukaba uri umwizerwa mu maso y’Imana, naho abantu batabibona ariko ukajya wumva ijwi mu mutima wawe rikongorera ngo naho bimeze gutya, naho ndiho naho napfa nziko nkundwa n’Uwiteka, umubano wanjye na Yesu ni ntamakemwa.
Mu isi iyo umuntu atakarijwe ikizere bitewe n’ibyo yakoze, ashyirwa inyuma ya zimwe mu nshingano mu itorero, hakaba hari ibyo atemerewe kuko bamutakarije ikizere. Ngaho ibaze ubaye ufitiwe ikizere n’abantu ariko imbere y’Imana ntacyo, waraciwe kubera imyitwarire ikabije kuba mibi.
Hari ubwo abantu baba bari hamwe wenda ukumva baravuga umuntu neza ukagira ngo ni malayika wituriye ku isi, ariko harubwo mvuga nti uwambwira n’icyo Imana ibitekerezaho. Kimwe n’uko abantu bashobora kugutakariza ikizere ariko Imana ikigufitiye.
Ndakwinginze haranira kuba umwizerwa mu maso y’Imana, haranira kubanira neza Yesu nk’inshuti, we kumuhemukira. Imana iguhe umugisha. Ngaho ibaze iki kibazo ‘’ Harya nk’ifishi yandikwaho umunsi ku munsi iby’imyitwarire yanjye imbere y’Imana ubu yanditseho iki?’’Ndacyari umwizerwa imbere yayo? Cyangwa nubwo nsigaje imbere y’abantu gusa kuko batabasha kumenya ibihiswe? Numara kwisubiza uramenya icyo usengera?
Innocent@Agakiza.org


text:
Minisitiri Kaboneka yabisabye ku mugoroba wo kuri uyu wa Gatandatu, tariki 27 Kanama 2016, ubwo yasozaga Itorero ry’abayobozi 561 bo mu Karere ka Nyarugenge, bari bamaze icyumweru batorezwa mu ishuri “Tumba College of Education” riri mu Karere ka Rulindo.
Minisitiri Kaboneka yabwiye aba bayobozi bo guhera ku rwego rw’umudugudu kugeza ku karere, ko bakwiriye gutahana impinduka, by’umwihariko barwanya ruswa ikigaragara muri ako karere.
Yagize ati “Turabasaba kubaka ubuyobozi bwiza igihugu cyacu cyifuza. Mutahe mwabaye bashya, abaturage babagarurire icyizere. Mugende mushake umuti w’ibibazo bafite, turabasaba kwamagana ruswa ikigaragara mu Karere ka Nyarugenge, kandi umuyobozi urya ruswa ni umwanzi w’iterambere ry’igihugu.”
Umuyobozi wa Komisiyo y’Itorero ry’Igihugu, Rucagu Boniface, yashimiye abagize uruhare mu gutegura amasomo azafasha abayobozi kudahuzagurika mu kazi bakora kandi bakarangwa n’indangagaciro z’umuyobozi ukwiriye.
Umuyobozi w’Akarere ka Nyarugenge, Kayisime Nzaramba, yavuze ko batekereje iri torero mu rwego rwo kongerara ubushobozi abayobozi, by’umwihariko abashya batowe muri Gashyantare uyu mwaka.
Avuga ko bigishijwe byinshi byatumye basobanukirwa ibyabazitiraga, bakaba bazagira impinduka mu mikorere izatanga umusaruro ufatika.
Nzaramba yasabye abayobozi bagenzi be, gushingira ku ndangagaciro z’umuyobozi ubereye u Rwanda, maze bakihutisha serivisi baha abaturage ndetse bagakaza ingamba zongera isuku y’Umujyi wa Kigali.
Uyu muyobozi avuga ko basanze Itorero rifite akamaro kanini kuko abatojwe mu cyiciro cya mbere, ngo batangiye kugaragaza umusaruro mwiza ku kigero kiri hejuru ya 90%.
Abahuguwe na bo bahamya ko bagiye kuba umusemburo w’impinduka nziza bagatunganya ibyo basabwa kurusha uko babikoraga mbere.
Nzaramba Joy ati “Twasobanukiwe kurushaho ko umuturage ari we shingiro ry’ibyo dukora, tugomba guharanira inyungu n’iterambere ry’abaturage tubakemurira ibibazo ku gihe.”
Abayobozi bahuguwe basabwe kugira uruhare mu kurwanya ubukene mu baturage bihutisha icyerekezo 2020, banasabwa kunoza umurimo kugira ngo amahugurwa bahawe ataba amasigaracyicaro.


text:
Abaka impushya zo kubaka bagiye koroherezwa kuzibona
Umujyi wa Kigali n’abakorana nawo mu bijyanye n’imyubakire barashaka ingamba zatuma abaka impushya zo kubaka bazihabwa bidatinze.
Byagarutsweho mu nama yahuje ubuyobozi bw’umujyi wa Kigali n’abafatanyabikorwa bayo mu bijyanye n’ubwubatsi, yabaye tariki ya 02 Ukuboza 2016.
Umuyobozi wungirije w’Umujyi wa Kigali ushinzwe ubukungu, Busabizwa Parfait yasabye Urugaga rw’abubatsi, Ikigo gishinzwe imiturire, ibigo nka WASAC, REG n’Ikigo cy’Igihugu gishinzwe Iterambere(RDB) ko bakorohereza abashoramari.
Agira ati "Turashaka ko abafatanyabikorwa bagabanya inzira zose umuntu acamo kugira ngo abone icyangombwa cyo kubaka.
Ndetse turifuza ko n’igihe bimara cyagabanuka. Hari inzira ziza gushyirwa hamwe ku buryo niba ari esheshatu zasigara ari ebyiri.”
Abashaka impushya zo kubaka mu mujyi wa Kigali bavuga ko ubusanzwe iminsi yajyenwe kugira ngo umuntu abe yahawe icyangombwa ari 21.
Ariko ngo ntiyubahirizwa ku buryo ishobora kugera ku minsi 186 kandi uwaka uruhushya yanyuze mu nzira 15.
Ibyo ngo bituma umujyi wa Kigali ubona amanota mabi kuko utinda futanga impushya zo kubaka.
Ibyo kandi ngo byagaragajwe no muri raporo ngarukamwaka ya Banki y’isi ku bijyanye no koroshya ishoramari, ivuga ko Umujyi wa Kigali uzaba uri ku mwanya wa 158 mu bihugu 190 muri 2017, kubera gutinda gutanga impushya mu bwubatsi.
Umuyobozi w’Ikigo gishinzwe imiturire, Eng. Didier Sagashya nawe yemeza ko hakwiye kujyaho uburyo buhamye bworohereza abashaka impushya zo kubaka.
Agira ati “Hari ibyangombwa bigaragaza imiterere y’ubutaka ndetse n’ibijyanye n’ingaruka ku bidukikije; kuki mu bigo byacu hatabaho abantu batandukanye ariko bakorera hamwe, ku buryo icyangombwa cyaza ari kimwe aho kuba bitatu.”
Umuyobozi ushinzwe impushya z’ubwubatsi mu Mujyi wa Kigali, Fred Mugisha avuga ko abaka impushya zo kubaka boroherejwe byatuma umujyi wa Kigali ubona amanota meza muri Banki y’isi.
Akomeza avuga ko Banki y’isi itanga amanota menshi ishingiye ku bunini bw’umusaruro mbumbe w’abanyagihugu, n’ingano ntoya y’amafaranga umushoramari atanga mu nzira zose yaciyemo ashaka icyangombwa cyo kubaka.
Abafatanyabikorwa b’Umujyi wa Kigali mu bijyanye n’imyubakire basanga hari n’amategeko cyangwa amabwiriza agomba guhinduka kugira ngo serivisi zirusheho kwihutishwa.
Hari ahavuga ko kubona icyangombwa kigaragaza ingaruka ku bidukikije(EIA)kiboneka mu minsi 14; nyamara ngo hari aho cyaboneka mbere yaho.


text:
sam.
12
nov.
2011
Imigani31,10-13; 19-20; 30-31; Zb127; 1Tes5,1-6; Mt 25, 14-30.
INSANGANYAMATSIKO :
DUHORE TWITEGUYE KUGIRA NGO TUBASHE GUSANGANIRA YEZU KRISTU IGIHE CYOSE AZAZIRA
Aya masomo matagatifu araduhamagarira guhora twiteguye
nk’abakristu kugirango tuzabashe gusanga Kristu igihe agarutse mu ikuzo.
Mu isomo rya mbere, turabona umugore w’umutima, buri kintu agikora n’ubwitange ndetse n’ubushake. Uwo mugore akiringirwa, akanakundwa n’umugabo we n’abana be. Uwo mugore rero, dushobora kumugereranya n’umugore w’umunyarwanda cyangwa w’umunyafrika tuzi neza : Umugore umenya kwita ku rugo rwe, akanarwitangira. Ibyo bigatuma nawe anezerwa kandi n’abe bakabimukundira. Uru rukundo rw’umugore nk’uwo, agirira abe, rushingiye kurwo afitiye Imana. Ubwitange n’ubushobozi bw’uyu mugore nyawe, tububonamo ishusho ry’ubuhanga bwayo. Uwo mugore rero arashushanya ubuhanga. Nk’abakristu, dusabwa gukoresha impano y’ubuhanga twahawe tubifashijwemo n’Ijambo ry’Imana, tukaba abashishozi n’indahemuka.
Mu Ivanjili, Yezu araducira umugani w’amatalenta shebuja yahaye abagaragu be mbere yo kujya mu rugendo. Turabona abagaragu b’abahanga, bakoresheje amatalenta yabo neza, banayabyazamo inyungu. Abo bagaragu, kandi, barashimirwa na Shebuja. Uwahawe italenta imwe, ajya gucukura umwobo mu gitaka maze ayihishamo. Uwo mugaragu ntiyakoresheje neza impano y’ubwenge yahawe. Uyu nguyu we, uburakari bwa Shebuja bwamumanukiyeho. Uyu mugani, ushaka kutwigisha ko abakristu turi abagaragu bagomba gukoresha neza ingabire, ubushishozi n’ubushobozi twahawe kugirango ingoma y’Imana igere hose. Mu isakaramentu rya Batisimu, nk’urugero, twahawe ingabire (amatalenta): ubwami, ubuhanuzi n’ubusaserdoti. Ese izi ngabire turazikoresha cyangwa twazicukuriye umwobo mu gitaka, tuzihishamo, tugumana izina (rya gikristu) Kanaka, ariko ntacyo rimaze? Nk’abakristu, tugomba kwitanga dukoresha neza ingabire n’impano Imana yaduhaye kugira ngo dufashe abandi. Ku munsi w’imperuka, Yezu Kristu nazatubaza tugomba kuzaba dufite icyo twerekana kizatubera inzira n’igihembo byo kwinjira mu ihirwe ry’ijuru nka ba bagaragu b’abanyabwenge twumvishe.
Ubuhanga twumvishe mu isomo rya mbere ndetse no mu ivanjili,
bituma Paulo Intumwa mu ibaruwa ye ya mbere yandikiye Abanyatesaloniki, adukangurira kuba maso igihe cyose kuko tutazi igihe n’amagingo Shobuja azagarukira. Twebwe abakristu turi abana b’urumuri. Urwo rumuri ni Yezu Kristu, ari we Imana yigaragarijemo. Kubera urumuri twahawe, tugomba kumenya guhora twiteguye gusa na Kristu igihe agarukiye. Guhora twiteguye bivuga gukoresha neza amatalenta yacu igihe cyose. Ibyo bikagaragarira mu gusenga, mu gushaka no guhabwa amasakaramentu, cyane irya Penetensiya n’iry’Ukaristiya, kuzuza inshingano zacu mu ngo zacu ndetse no kukazi, mu bikorwa by’urukundo, mu gusoma Ijambo ry’Imana, kuryigisha, no gukurikiza ibyo ritubwiriza mu buzima bwacu.
By Deacon Joseph BUKENYA WETAASE


text:
Ubuhinde: Igiterane cyiswe The Grobal Christian Mission Conference cyaranzwe no guhembuka mu bugingo
IGITERANE CYISWE ‘’THE GLOBAL CHRISTIAN MISSION CONFERENCE ‘’
Igiterane IMBARAGA Z’UBUTUMWA BWIZA Cyateguwe n`abanyeshuri baba mu itsinda Trichy African Fellowship biga mu majyepfo y`Ubuhinde muri ntara ya Tamilnadu cyashojwe kuri uyu wagatandatu taliki 26/02/2016 cyashojwe kikaba cyararanzwe no guhembuka mu bugingo.
Twengereye umuyobozi wiryo tsindana Bwana Twizeyimana Patrick ngo agire icyo yatubwira kuri iki giterane cyateguwe na abanyeshuri b’ Abanyafurika baturuka mu bihugu bitandukanye bya African?
Umuyobozi wa trichy African fellowship yasubije muri aya magambo: Bwaribwo bwa mbere duteguye igiterane gihuza abanyeshuri biga mu majyepfo y’ubuhinde twafashe umwanya munini wo kugitegura kuko twatangiye mu mwaka wa 2015 dutumira aba Pastor Habyarimana Desire na Pastor Karayega Jean Jacques ndetse na Mr Dominic Ashimwe baturuka mu Rwanda.
Byageze kuwa gatatu ibintu byose bimeze neza aba Pastor nabo bari mu nzira baza usibye ko twaje gutungurwa no kumva ko muri Immigration ya Chennai banze ko basohoka icyo cyatubereye ikibazo gikomeye cyane kuko abatumirwa bari baturutse ma States atandukanye agize Ubuhinde bari bamaze kuhagera twakomeje gusenga no kwizera gukora kw’Imana mu buryo butangaje abantu benshi bibazaga uburyo igiterane kiri bugende nta mwigisha muri iryo joro Imana yahagurikije umuvugabutumwa usanzwe avuga ubutumwa hano muri Trichy mu gihe twari tumaze kumenya ko aba Pastors babashubije mu Rwanda
Iki giterane cyari kitabiriwe n’ abantu benshi baturutse mu bice bitandukanye Kolhapur bakoresheje amasaha 16 kugira ngo bagere aho icyo giterane cyabereye aba Bangalore bakoresheje amasaha 8 abandi Salem kindambarm namakhal, Coimbator Pondicherry. Abahinde bari baje kumva imbaraga z’ubutumwa bwiza nabo bari benshi iki giterane umunsi wa mbere cyaranzwe no gusenga cyane no kuramya Imana no kuyihimbaza
Igiterane cyamaze iminsi ibiri:
Umunsi wa mbere twigiye hamwe imbaraga z’ubutumwa bwiza aho Evangelist wigishaga mu cyongereza bagasemura mu kirimi gikoreshwa muriyo leta ya Tamilnadu 2 Ingoma 4:8-37 yatwigishije kuri uno mugore w’umushenemukazi wumvaga anyuzwe n’ubuzima yari abayemo avuga ko ibintu byose ari byiza bigatuma areba hafi atabasha kureba kure ngo amenye ikigenzi akeneye turaririmba tugasenga tukaba mu bakristo gusa tukumva ko ibyo bihagije ariko twari dukwiriye kuba mubushake bw’Imana
Umunsi wa kabiri
Wari umunsi udasanzwe aho amatsinda y’abaririmbyi yavuze ubutumwa mu ndirimbo ku buryo abantu bumva icyo giterane kitarangira mu mwanya w’ijambo umwigisha yatwigishije uburyo twanga kwemera gukoresha n’Imana tugakoreshwa uburetwa ni ibindi bintu twarebeye hamwe umugani w’umwami w’ibiti twashoje buri wese yumva akwiriye kwemerera Imana ikamukoresha ntitwange kuyobora ubwoko bwayo ndetse no kuyobora abantu kuri Kristo nyuma basengeye Komite nshya igiye gukomeza kuyobora iryo tsinda.
Twashoje turamya Imana mu ijyana za kinyafurika zarimo ibyino z’Abakongomani ndetse n’Inyarwanda ndetse Abarundi nabo baje kuramya Imana mu muco wabo abitabiriye igiterane bumvaga kitarangira bitewe n’ ibihe byiza byari bihari.
Mu gusoza umuyobozi wa Trichy African Fellowship yashimiye Itorero ryadufashije mu myiteguro rikadutera inkunga tukabasha kugera ku bikorwa bitangaje.
Amwe mu mafoto:
Ntakirutimana Francois/agakiza.org India


text:
Ubusitani bwo mu rugo cyangwa ahantu hahurira abantu benshi bugirira akamaro kanini abantu baba babwegereye. Mu rwego rwo kurushaho kububungabunga, hakenerwa isuku no kwitabwaho.
Inzira ijya mu busitani ishobora gutunganwa neza ku buryo bw’umwihariko kugirango harusheho gusa neza. Ushobora kuhatera indabyo ziyizengurutse ndetse, hari n’abakora akantu kameze nk’umuryango ku buryo ubona ko ari ikindi gice cy’urugo uba winjiyemo kandi hakaba hasa neza.
Imyororokere
Uko wakora inzira ijya mu busitani
Ubusitani bwo mu rugo cyangwa ahantu hahurira abantu benshi bugirira akamaro kanini abantu baba babwegereye. Mu rwego rwo kurushaho kububungabunga, hakenerwa isuku no kwitabwaho.
Labels: gutaka ubusitani


text:
Mani Martin avuga ko atagisinzira
Umuhanzi Mani Martin aratangaza ko impanuka aheruka gukora yamuteye ihungabana, ku buryo ngo asigaye yikanga buri kanya kandi ngo kuva yava mu bitaro atarabasha gusinzira.
Ni mu butumwa burebure yashyize kuri ‘facebook’, aho yavuze ko ateganya kujya gusura umumotari wari umuhetse wahise avunika akaguru.
Muri ubwo butumwa, Mani Martin avuga ko ubu ari kubasha kwiyegura akajya hanze kandi ko ari koroherwa gahoro gahoro n’ubwo ibibazo byo kwikanga cyane ngo bitamworoheye.
Ubu ni ubutumwa (...)
Umuhanzi Mani Martin aratangaza ko impanuka aheruka gukora yamuteye ihungabana, ku buryo ngo asigaye yikanga buri kanya kandi ngo kuva yava mu bitaro atarabasha gusinzira.
Ni mu butumwa burebure yashyize kuri ‘facebook’, aho yavuze ko ateganya kujya gusura umumotari wari umuhetse wahise avunika akaguru.
Muri ubwo butumwa, Mani Martin avuga ko ubu ari kubasha kwiyegura akajya hanze kandi ko ari koroherwa gahoro gahoro n’ubwo ibibazo byo kwikanga cyane ngo bitamworoheye.
Ubu ni ubutumwa burambuye yanditse:
Bavandimwe, nkomeje kubashimira uburyo mudahwema kumba hafi! Imana na yo iri gukora ibyayo ubu ndabasha guhindukira neza mbere ntibyakundaga, nshobora kandi kwiyegura nkanasohoka mu nzu na byo byasabaga abagabo! Imana ishimwe cyane!
Gusa abasenga mukaze umurego kuko ubu mfite ikibazo cyo kwikanga cyane. Ndahumiriza iminota mike nkashidukira hejuru mbona amashusho y’imodoka ingonga! Mbibona buri kanya uko mpumbije amaso kwa kundi agatotsi kaba kenda kuza, maze nabibona ntyo nkaba ndashidutse ni ko gutonekara ku ijosi aho nsangannywe ububabare!
Ubu kuva nakora impanuka sindabasha kugoheka kubera icyo kibazo. Ntinya kwikanga no kwitoneka maze nkirinda icyatuma nsinzira! Ubu koko aya mashusho azarekeraho kunzamo bigenze bite?
Cyakora uyu munsi ndasaba Imana impe agatege mbashe kujya kuri CHUK gusura umumotari twari kumwe dukora impanuka! Rwose we yari ameze nabi cyane! Imana imfashe mbibashe kandi nsange yarabashije kubona abamwitaho bihagije! Mugire amahoro!
Akiva mu bitaro, Mani Martin yongeye arandika agira ati:
Koko burya nyagasani yansimbukije urupfu! Imana ihimbazwe iteka n’iteka! Uyu munsi nabashije kuva mu nzu mazemo iminsi igera kuri ine hafi itanu ndyamye ntabyuka ku bw’impanuka nagize hambere aha.
Nanyarukiye kuri CHUK gushakisha umuvandimwe (umumotari) twakoranye impanuka, mu by’ukuri ntabwo byari byoroshye kumubona kuko sinigeze menya izina ry’uwo muvandimwe, naherutse mutega gusa mubwira aho ngiye twongera guherukana mbona imodoka itugonga.
Sinari namenye irengero rye, gusa niyumvishaga ko ari mu bitaro CHUK, isura ye yo yanzaga mu mutwe buri gihe kuko mpora ndota uko byatugendekeye.
Abavandimwe twari kumwe nabo bumvaga ndi nk’umusazi kuko ndi gushakisha umuntu ntazi n’izina rye, jye numvaga byanze bikunze urugendo rwa mbere nzakora mbashije kubyuka ruzaba urwo kujya gushakisha uwo muvandimwe.
Icyo gihe antwara nabonaga ari umwana muto, nahoranaga impungenge z’uko wenda umuryango we utabashije kubimenya wenda bari kure cyangwa nta n’abo agira hato akazabura uwamuha n’amazi yo kunywa.
Nyagasani yaje kuhagoboka nzenguruka ibitaro mbaza nuko mbona ndamubonye! Yitwa Yves Bicamumpaka arwariye mu cyumba cya 7 hafi y’aho babagira ku gitanda cya17. Mu by’ukuri uko ameze byarushijeho kunyereka uburemere bwo kurusimbuka kwanjye.
Ndetse n’ishimwe ryanjye ryikubye inshuro zitabarika! Nashimye Imana kandi ko nawe ukuguru kwe n’ubwo kwakomeretse bikomeye amagufa akimuka ariko kukaba kutaravuyeho.
N’ubwo nabonye ari mu byuma bisubiza amagufa mu mwanya wayo ndashima Rurema ko agihumeka. Nanasanze abo mumuryango we nabo babashije kubimenya ku bufindo ubu baramurwaje, afite ububabare budasanzwe, icyo twakora ni ukumusengera n’ababishoboye tukamusura tukamuba hafi ngo atigunga. Imana ibahe imigisha isaga ibihumbi! I love u my friends!
Indirimbo nshya ya Mani Martin:
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Unanirwa gusinzira, usinzira igice, iyo wicuye unanirwa kongera gusinzira, bigatuma iminsi yose uhora uhondobera, kandi unaniwe. Dore inama y’ibintu bitanu wakora kugira ngo ugire ibitotsi byiza, uce ukubiri n’umunaniro udashira.
1.Ubaha ibitotsi byawe
Imwe mu mpamvu yaba ituma ugira ibibazo byo gusinzira, ni uko utubahiriza isaha yawe yo kuryama, kubera ko wenda ushaka kureba uburyo filime irangira, kurangiza gusoma igitabo cyangwa se kubera uri kumwe n’inshuti. Nk’uko umuntu arata imodoka agategereza ikurikiraho, n’ibitotsi ni ko bimera, mu gihe urengeje isaha usanzwe uryamiraho ushobora kugera mu buriri ukigaragura, bukarinda bucya udasinziriye. Igihe wumvise ibitotsi bije, jya kuryama, kandi ugerageze buri munsi ujye uryama kandi ubyukire ku masaha amwe.
2.Shakisha ubushyuhe bukwiriye mu buriri
Woga ninjoro amazi ashyushye kugira ngo utegure ibitotsi byawe ? iryo ni ikosa kuko Iyo umubiri uri kwitegura gusinzira, ugabanya ubushyuhe bw’imbere. Ni byiza rero kudakora ibinyuranye na wo, ahubwo ukoga amazi y’akazuyazi afite nk’ubushyuhe bwa 370c kugirango ubimenyere. Mu cyumba cyawe, gabanya ubushyuhe ubugeze byibura kuri 20oc, kandi uharanire ko ibirenge bishyuha, kuko mu bushakashatsi bwakozwe hagaragajwe ko gushyushya ibirenge bituma umuntu asinzira. Ku bw’ibyo rero, itoze kurarana amasogisi.
3.Rya indyo yoroshye
Igogora (digestion) riruhije rirogoya ibitotsi. Ni yo mpamvu ugomba Kwirinda indyo iremereye mbere yo kuryama. Mu byo urya kuramo inyama zitukura, urusenda, Ibinyobwa bisembuye n’ikawa. Gerageza mu ndyo yawe wibande ku mugati n’ibindi bikoze mu ifarini, amafi, imboga, ndetse n’ibikomoka ku mata.
Gerageza gufata ifunguro ryawe byibura amasaha 2 mbere yo kuryama, hamwe n’ikirahuri cy’amata y’akazuyazi.
4.Imura uburiri bwawe
Hari igihe waba ubura ibitotsi kubera uburyo icyumba cyawe giteguyemo, cyane cyane iyo televiziyo iri mu mirambizo y’igitanda cyawe. Imura ibintu byawe, utereke uburiri aho wumva utazabangamirwa. Ikindi kandi ibiro ntibigomba kuba icyumba cyo kuraramo. Icyumba ni ahantu ho kuryama si inzu mberabyombi. Biraruhije cyane kugira ibitotsi byiza mu gihe uryamye ku mufariso ukoze nabi, cyangwa mu gihe mugenzi wawe mubana agukangura. Umufariso ugomba guhindurwa buri myaka 10. Wakwibaza iyo uwo wawe umaze!
5.Irinde ibitekerezo byinshi mu gihe ugiye kuryama
Ibikorwa bimwe na bimwe bisaba ubwenge bibangamira bikomeye ibitotsi. Irinde rero televiziyo, imikino ya video, ibibazo byose nk’imisoro, icungamutungo, impapuro zo gukosora, intonganya, ikintu cyose cyatuma udatekana, ukagitekerezaho ugeze ku buriri, kireke.
Ibintu 5 wakora kugira ngo ubone ibitotsi
Unanirwa gusinzira, usinzira igice, iyo wicuye unanirwa kongera gusinzira, bigatuma iminsi yose uhora uhondobera, kandi unaniwe. Dore inama y’ibintu bitanu wakora kugira ngo ugire ibitotsi byiza, uce ukubiri n’umunaniro udashira.


text:
Rusizi:Barifuza imbuto nziza bakongera guhinga imyumbati
Abaturage bo mu Murenge wa Nyakabuye na Bugarama baravuga ko bakumbuye kongera guhinga imyumbati nyuma y’aho imbuto bahingaga yabarumbiwe, ikigo cy’Igihugu gishinzwe iterambere ry’Ubuhinzi, RAB,kikababuza kuyihinga kivuga ko kigiye gukora ubushakashatsi.
Ubusanzwe muri iyi mirenge bahingaga imyumbati ku buso bunini ariko iza gufatwa n’indwara ya Kabore umwaka ushize,bituma abaturage bategekwa kuyirandura batangira guhinga ibigori n’indi myaka aho yari ihinze.
Abaturage bo muri iyi mirenge baganiriye na IGIHE bavuze ko imyumbati ari kimwe mu biribwa byari bitunze benshi ariko hashize umwaka wose batayibona, bagasaba inzego zishinzwe ubuhinzi ko zabafasha bakabona indi mbuto nziza.
Mukakarangwa Julienne yagize ati “ Twabuze imyumbati kandi hano iwacu dutunzwe n’ubugari kubera indwara ya Kabore yatwangirije, bituma abayobozi badutegeka kuyirandura, batwemereye imbuto itarwaye ariko twarategereje twarahebye.”
Aba baturage bavuga ko kutagira imbuto ari ikibazo kibakomereye kuko byatumye ifu y’ubugari izamura igiciro.
Mukashema Bernadette ati “Ni ikibazo kidukomereye,umwaka wose urashize nta bugari, cyeretse ababugura kandi ifu yarahenze.”
Ubwo hatangizwaga igihembwe cy’Ihinga cya mbere (saison A) mu Murenge wa Nyakabuye, Rukundo Aimable, ushinzwe ubuhinzi mu Ntara y’Uburengerazuba yavuze ko atari abo muri iyi mirenge gusa bafite iki kibazo ariko ko nyuma y’icyumweru kimwe imbuto zagombaga kuba zabonetse.
Ati “Ntabwo ari mu Bugarama gusa ni hafi mu gihugu cyose, umwaka ushize guverinoma y’u Rwanda yari yagerageje gukura imbuto hanze zizewe irazizana, ibanza guha uturere tumwe cyane cyane utwo mu Majyepfo, ubu ngubu gahunda ihari ntabwo tuzongera gutumiza imbuto hanze. Ikirimo gukorwa ni ukureba za mbuto zatanzwe aho zagiye.”
Yakomeje agira ati “Icyo nabizeza ni uko turi gukora igenzura muri iyo mirima aho batanze imbuto kugira ngo turebe izirimo uko zingana noneho babe bareba uburyo zasaranganywa.”
Uyu muyobozi yavugaga ko mu gihe cy’icyumweru kimwe abahinzi bagombaga kuba bamenyeshejwe uburyo iyo myumbati izabonekamo, kubera ko igenzura ryari rigeze ku musozo, ariko na n’ubu abaturage baracyategereje imbuto.
Umuyobozi w’Akarere wungirije ushinzwe iterambere ry’ubukungu, Kankindi Leoncie avuga ko mu bihingwa byatoranyijwe muri iki gihembwe harimo n’imyumbati.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Blog igituba yishimiye gutangaza Umutegarugori w'umwaka ariwe Latoute. Iyi blog yagenewe yagenewe kuganira ku gitsina, idaca ibintu inyuma kugira ngo urubyiruko n'abandi babyitayeho basobanukirwe uburyo bwo guhuza igitsina, kwirinda indwara no kubaka urugo uruhire. Abumva ururimi iy blog yandikwamo abenshi bigirira isoni zo kuganira ku gitsina ku buryo bweruye. Ariko twabonye abatagira isoni kandi bifuza gufasha abandi kuganira ku gitsina. Tuboneyeho umwanya wo gutangaza ko twahisemo Latoute wabanje kuba umusomyi akanafasha n'abandi basomyi kuri blog igituba nyuma agahitamo kwitanga atangaza inyandiko zisobanura ibyo azi ku gitsina. Ibyo akaba yarabikoranye n'akazi ka buri munsi kamureba, no kurera urubyaro. Blog igituba,org rereo ikaba imutangaje nk'Umutegarugori w'Umwaka wa 2008 kuri blog Igituba. Yafashije abasomyi benshi kandi yafashije blog igituba kugera ku ntera igezeho ubu. Tubifurije mwese Noheli nziza nºUbunane
Reba Video
Igitsina
Latoute Umugore w'Umwaka!
Umutegarugori w'Umwaka kuri blog Igituba
Blog igituba yishimiye gutangaza Umutegarugori w'umwaka ariwe Latoute. Iyi blog yagenewe yagenewe kuganira ku gitsina, idaca ibintu inyuma kugira ngo urubyiruko n'abandi babyitayeho basobanukirwe uburyo bwo guhuza igitsina, kwirinda indwara no kubaka urugo uruhire. Abumva ururimi iy blog yandikwamo abenshi bigirira isoni zo kuganira ku gitsina ku buryo bweruye. Ariko twabonye abatagira isoni kandi bifuza gufasha abandi kuganira ku gitsina. Tuboneyeho umwanya wo gutangaza ko twahisemo Latoute wabanje kuba umusomyi akanafasha n'abandi basomyi kuri blog igituba nyuma agahitamo kwitanga atangaza inyandiko zisobanura ibyo azi ku gitsina. Ibyo akaba yarabikoranye n'akazi ka buri munsi kamureba, no kurera urubyaro. Blog igituba,org rereo ikaba imutangaje nk'Umutegarugori w'Umwaka wa 2008 kuri blog Igituba. Yafashije abasomyi benshi kandi yafashije blog igituba kugera ku ntera igezeho ubu. Tubifurije mwese Noheli nziza nºUbunane
Subscribe to: Post Comments (Atom)


text:
Abo baturage bavuga ko hari igihe batega umumotari, yabaha ingofero igenewe abagenda kuri moto (Casque), bagasanga ishaje kandi inuka. Umumotari nawe ngo bagasanga yambaye imyenda inuka, bakagenda bafite isesemi; nkuko umwe muribo utifije gutangaza izina rye, abisobanura.
Agira ati “Barakabya cyane, hari igihe ajya iyo mu misozi, akaza mu ijoro, yagera murugo agahita aryama. Mu gitondo akazinduka nta koga akajya gutwara abantu, wa mutega ukumva urumiwe”.
Mugenzi we witwa Umugwaneza Aline avuga ko atagitega moto ngo kuko akenshi arazitega kubera umwanda abamotari baba bafite bikamugiraho ingaruka mbi akaruka.
Agira ati “Hari ubwo nihangana nkayitega, ariko namara kuyurira, icyuka kikankubita nkahita nyivaho nkemera nkagenza amaguru cyangwa nkemera nkatuma undi aho nashakaga kujya. Kuko iyo nibeshye nkayikomezaho, byanze bikunze ndaruka. Yewe uretse nanjye, nzi abagore benshi bazitega batwite, bakagenda baruka inzira yose”.
Aba bagenzi basaba abayobozi kugira icyo bakora, bagasaba abamotari guhindura imikorere, bakagira isuku.
Abamotari bo muri Gicumbi si ko bose bemera ibyo abo bagenzi babashinja. Ariko Nzabandora Fabien, umwe mu bayobozi ba koperative y’abamotari akorera muri ako karere, ahamya ko ibyo abagenzi bavuga bihari. Ngo batangiye gushyiraho ingamba zo kubirwanya.
Nzabandora Fabien, avuga ko buri nama bakoze, bagaruka ku kibazo cy’isuku nke ku bamotari. Ubu ngo batangiye gushyiraho abashinzwe umutekano, bagomba kujya bafata abamotari badafite isuku, bakabashakira ibihano.
Muhizi Jule Aimable, umuyobozi wungirije w’akarere ka Gicumbi ushinzwe iterambere ry’ubukungu, avuga ko muri Nzeli 2016, bagiye gukorana inama n’aba bamotari bose.
Ati “Ubundi si byiza ku bantu bakora bisinesi nka bariya, kumva ko barangwa n’umwanda, baba biyicira isoko ry’ababagana, tugomba guhura nabo vuba”.
Ikibazo cy’umwanda w’abamotari si ubwambere kivugwa. Abagenzi bakifuza ko cyashakirwa umuti uhamye.
Ibitekerezo ( 4 )
Ndumumotari into bibaho ariko90% nabamyesuku ubwo retro sitwese ahubwo about bahirumwanda bisubireho
Bene Abo Nibashakirwe Ibihano Bareke Gutesha Agaciro Ikimotari
njye ntuye ikagali nkunda kugenda namoto nukuri kuberako tuzinezako isuku arisoko y’ubuzima ndashoshokariza abobamotari kugira isuku kuko biguhesha agaciro bikanagaha akazi ukora
abamotari batubabarire bagarure utunoza suku kuko ariwo muti uri hafi wagarura isuku mu gihugu cyose


text:
Imana yaduteguriye umuryango turererwamo ari ryo torero rya Kristo
Itorero kuva ryabaho kera nubwo tutajya mu mateka yaryo rigomba kuba rifite ibintu byinshi rikora kandi abaryo bahuje nk’umubiri wa Kristo. Ibi bivuze ko itorero rifite icyo rimariye abakristo ariko kandi na none burya n’umukristo aba akwiye kwibaza icyo arimariye kuko byose birakenewe.
Hari igihe umuntu ahora aburana ko itorero ridashyira mu bikorwa ibyo arikeneyeho ariko burya nawe aba akwiye kwibaza niba umumaro we awuharanira. Itorero ni umuryango mwiza abantu bari bakwiye kuba babanamo bishimye, bakundanye, bikorerana imitwaro mu buryo butandukanye, bagatsindagizanya nk’abafatanyije urugendo rugana mu ijuru.
Hari urugero rumwe numva rwambereye ikigisho gikomeye. Iyo urimo ugenda mu muhanda ujya kubona ukabona umushoferi w’imodoka cyangwa se moto, arimo gutunga agatoki hasi ashaka kubwira mugenzi we ko imbere aho hari polisi ngo yitonde batamufata bakamuca amafaranga. Ndatekereza ko byanze bikunze ibi birengera byinshi ku ruhande rw’abashoferi kandi bigaragaza urukundo. Ikindi ntabwo abikorera uwo azi gusa n’uwo atazi abonye mu muhanda bwa mbere.
Iyi ni imwe mu mashusho yatwereka ko natwe nk’ab’itorero twabana neza kandi itorero rigahindukira umuryango n’uwari usanzwe atawugira. Ibi kubivugira mu gihugu nk’u Rwanda byakoroha kuko amateka yarwo atabashije kwemerera umubare munini w’abantu kugira abo bakomokaho cyangwa se imiryango bifuzaga, iyo rero umuntu yinjiye mu itorero mu by’ukuri rikamubera ryiza ahabonera inshuti, abavandimwe muri Kristo Yesu, ababyeyi n’abandi.
Ibi rero nibyo byari bikwiye kuba bakorerwa no mu itorero rigereranywa n’umuryango w’Imana ariko kandi ni umuryango w’abaribamo bose. Iyo ufashe icyemezo cyo gukizwa ukakira Yesu nk’umwami n’umukiza w’ubugingo bwawe Imana irakwakira mu bana bayo abo usanze bakakubera basaza bawe cyangwa bashiki bawe (Matayo 12:49-50). Aha Yesu yerekanye ukuntu umuntu wese ukora ibyo Se wo mw’ijuru ashaka ari we mwene se, agira ati niwe mushiki wanjye, niwe mama.
Ndakwingingira guha agaciro uyu muryango kandi ujye wifuza kubana n’abawo, Bibiliya iravuga ngo ntitukajye twirengagiza guteranira hamwe. Abaheburayo 10:25
Benedata Imana ni nziza yaduteguriye umuryango mwiza ibereye umubyeyi natwe tukaba abana bo mu rugo rwe, tujye twishimira kubana n’umubyeyi ndetse n’abandi bana bo muri uru rugo, bizatwongerera imbaraga dushyize hamwe tuzane n’ abandi satani aheranye hanze muri iyi si kugira twifatanye hamwe kwitegura kuzajya kubana n’Imana iteka ryose. Imana ihabwe icyubahiro. Amen.


text:
Mu mujyi wa Hasakah imiryango myinshi y’abakristo yafashe iyambere mu guhunga , nyuma yuko uyu mutwe w’iterabwoba, ugendera ku matwara akaze y’idini ya Islam utangarije imigambi mibi ikakaye ufite ku bakristo. Nkuko bitangazwa n’umuryango w’abibumbye, ngo nyuma yaho uyu mutwe ukajije ibikorwa byawo byo kwibasira abakristo mu buryo budasanzwe, kuva tariki ya 25 Kamena, abagera ku 120,000 bivugwa ko bakuwe mu byabo.
Archbishop Jacques Behnan Hindo, umwe mu bayobozi b’abakristo muri iki gihugu, aganira n’ikinyamakuru Fides news agency reports; nyuma yo guhatirwa guhunga, yagize ati "Aba barwanyi ubwo bageraga muri aka gace, abagore n’abakobwa batangiye guhunga. Abasore n’abagabo bamwe baba abayoboke babo, abatabyemeye bakicwa". Yongeyeho ko kugeza ubu abantu nubwo bari guhunga ariko n’ ubundi ubuzima bwabo bigaragara ko buri mu kaga gakomeye "Ibintu birarushaho kuba bibi cyane umunsi ku munsi. Abantu bafite imitima ihagaze, ntakizere cy’uko ibi bizarangira. Gusa ibyiringiro ni uko nubwo twababazwa muri iyi si tuzabaho by’iteka, ntakubabara."
Uyu mutwe kandi bwa mbere washyize ahagaragara inyandiko zigenewe igihugu cya Isirayeli, ko wenda kugabayo ibitero bikomeye bizibasira cyane abakristo, mbere yuko igisibo cya Ramadan kirangira.
Ibyanditswe byera biraduhumuriza "Hahirwa abarenganyirijwe gukiranuka, Kuko ubwami bwo mu ijuru ari ubwabo. Namwe muzahirwa ubwo bazabatuka bakabarenganya, bakababeshyera ibibi byinshi babampora. Muzanezerwe, muzishime cyane kuko ingororano zanyu ari nyinshi mu ijuru, kuko ari ko barenganyije abahanuzi ba mbere" - Matayo 5:10-12.


text:
Wari uzi ko ingeso nziza z’ umugore zireshya umugabo agakizwa?
1Petero3: 1-2: Namwe bagore n’uko mugandukire abagabo banyu, kugira ngo nubwo abagabo bamwe batumvira ijambo ry’Imana bareshywe n’ingeso nziza z’abagore babo, nubwo baba ari nta jambo bavuze babonye ingeso zanyu zitunganye zifatanije no kwubaha.
Bibiliya itubwira ko umugore abasha gutsinda umugabo we atavuze ijambo narimwe amutsindishije imirimo myiza n’ingeso nziza amubonamo. Uko byagenda kwose, nubwo waba uzi kwiha amahoro ute, iyo ufite urugo washatse, hari inshingano ebyiri zizahora imbere yawe: urugo ubwarwo n’abana iyo wagize umugisha wo kubabona.
Birashoboka ko wowe waba ukora wenyine umugabo agasigara m’urugo, birashoboka ko yaba ari mwiza akaba yagufasha kwegeranya ibyo murugo harimo n’abana mugihe udahari, ariko ntibyabuza ko ukomeza kugira ibikureba nko gukora kuburyo urugo rwanyu ruba aho kuruhukira, kwishimira, no kugubwa neza k’umuryango wose.
Hejuru y’ibi byose ugomba no kwuzuza iby’inshingano z’abashakanye, ukamenya iby’imirire y’abawe, ukaba umubyeyi mwiza k’ubana bawe, ugasabwa kugwa neza mubihe byose no mubintu byose, ariko cyane ubugingo nabwo bugahamanya n’umwuka w’Imana ko bur’amahoro.
Bigoye buri wese kuba yabyuzuza ashatse kubishyira mu mbaraga ze ariko inkuru nziza nuko iyo usabye Imana ngo mubigendanemo, iragushoboza byose bikagenda neza kandi nawe ntuvunike.
Ubaye hafi y’Imana yakwereka uburyo ki wahindura urugo rwawe urugo rw’amahoro, aho buri muntu agera akumva arisanga, akaruhuka, akishima, akaganira yumva yisanzuye. Wayisaba ikakuyobora urugo rwawe rugahora rusukuye, buri kimwe kiri mu mwanya wacyo haba mu gikoni, mu byumba, m’uruganiriro, mu bwogero n’ahandi hose.
Ibi ngibi n’ibintu byoroheje ndetse abagabo ntibakunze no kwibuka kubishimira abagore babo, ariko kandi nibintu babona vuba iyo bidatunganije! Umugabo yamara n’ukwezi ari nta kintu ashatse mu kabati ariko nahaguruka har’icyo ashaka aragishaka aho ngaho akizi ntabwo kigomba kubura!
Tekereza na none abaye yatinze ku kazi akaza ananiwe, ashonje agasanga ibyo kurya bidatunganije! Abaye akijijwe neza yakwihangana ariko waba umugerageje kuko biri mu nshingano zawe kumutunganiriza ibyo byose. Ntabwo bisaba kuba ufite urugo rurimo ibintu bihenze, uko byaba biri kwose ubyitayeho urugo rwawe ruba rwiza hahandi umugabo nawe atakwishisha kuzana inshuti ze ngo zibasure.
Ibi byose bigomba gukorwa kandi tutirengagije kurekera umugabo umwanya we wo kuba umutwe w’urugo. Uwagerageza kuba byose, akaba umutwe akongera akaba n’umutima, yavunika cyane kandi byamunanira ntacyo yabasha kugeraho kuko bahora we n’umugabo we mu ntonganya n’impaka zidashira. Imana yaremeye umugabo kuba umutwe w’urugo, abikwiriye cyangwa atabikwiriye, abyitwaramo neza cyangwa se nabi!Uko niko Imana yabigennye. Ibi na none ntibisobanura ko iyo myanya irutana, iruzuzanya. Umwuka w’Imana abe kuri twe ajye ahora atwibutsa ibi, Amen


text:
Feb 29, 2016 Bienvenu Ndacyayisenga Andi makuru 0
Hashize y’Imyaka isaga 5 Uwase Marry Amaze atangije Itorero, akaba yarana sutsweho amavuta yo kuba Rév. Pasteur w’ itorero “New Creation” ndetse hanasengerwa Abandi ba Pasteur bazafatanya nawe muri uyu murimo, Bishop Rwibasira wo mu itorero rya Bethsider Holy Church niwe wasutseho Amavuta Rev. Pst ,Uwase Marry akaba kandi yarahise amuha n’Inkoni y’Umushumba.
Uwase Marry nk’uko yabitangaje yagize ati : “byari bigoye rwari urugendo rukomeye ariko kuri uyu munsi ndashima Imana ko yatwizeye ikatugabira umurimo wayo kandi no kuba nasutsweho aya mavuta biragaragaza ko hari urundi rwego rukomeye Imana igiye kugezaho muri uy’umurimo.”
Yakomeje ahamya kandi ko Intego y’iri torero ari ivugabutumwa gufasha Abaturage mu buzima bwa buri munsi ndetse n’ibindi bitandukanye byabafasha kuzamuka mu mwuka ndetse no mu mubiri. Tubibutse kandi ko I torero New Creation ribarizwa i Kabuga akaba ari naho uyu muhangko wabereye.
Nd.Bienvenu/Isange.com
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Uburyo butamenyerewe Korari Besalel yamuritsemo Alubumu yayo bwakoze benshi ku mitima
Ubusanzwe hari uburyo bwari bumenyerewe na benshi bwakoreshwaga ku makorari n’abahanzi baririmba indirimbo zihimbaza Imana mu gihe babaga bashyira ku mugaragaro Alubumu z’indirimbo zabo, ari bwo kwitangisha abitabiraga ibitaramo byabo mu buryo bwo kugura izo ndirimbo.
Kuri iki cyumweru tariki 11/09/2016 nibwo Korari Besalel ikorera umurimo w’Imana mu itorero rya ADEPR I Murambi muri Paruwasi ya Nyanza-Kicukiro yakoze agashya mu buryo butari bumenyerewe, ubwo yashyiraga ku mugaragaro Alubumu yabo ya kane y’indirimbo z’amajwi bise ’’Mu isi si iwacu’’ ifata icyemezo cyo kuzitangira ubuntu aho kuzigurisha nk’uko byari bimenyerewe.
Iki gitaramo cyasozaga ibyakibanjirije byo kuwa 5 no kuwa 6 cyabaye mu buryo butamenyerewe, ibintu byakoze ku mitima ya benshi kandi mu ngeri zitandukanye. Mu gihe benshi bari biteze ibisa nk’aho byabaye akamenyero by’uko Korari yashyize Alubumu ku mugaragaro yihisha ikinjira nyuma ibifashijwemo n’umuyobozi w’igitaramo, siko byagenze kuko Besalel yinjiye mbere yicara mu byicaro byayo inikomereza imirimo nk’uko bisanzwe irimo n’ibikorwa byo kuramya no guhimbaza Imana.
Ibi byaje kugaragara ubwo yahabwaga umwanya wo kuririmba igeze ku ndirimbo yayo ya kane, abayobozi bayo bazana Alubumu ya Korari bayishyira ku mugaragaro bahita bahamagara abantu mu byiciro bitandukanye barimo abapasiteri, bamwe mu nshuti zabo, abayobozi b’amakorari mu matorero atandukanye ndetse n’abandi mu byiciro by’ingeri zose batangaza ko batagurisha ubutumwa bwiza nubwo bakeneye inkunga y’amafaranga mu rwego rwo gukomeza urugendo rwabo rw’ivugabutumwa.
Mu gihe abantu bari bategereje igikurikira batangaje umuntu wifuza kubashyigikira yazabegera abikuye ku mutima igihe cyose yabishakira. Bati ’’ Mu by’ukuri dukeneye inkunga z’uburyo bwinshi ngo dukore uyu murimo kandi turabizi ko usaba amafaranga rimwe na rimwe tutaba tunafite, ariko nanone iyi Alubumu twifuje kuyitanga muri ubu buryo kandi tuziko umuntu udukunda bitamubuza gushyigikira ubutumwa bwiza dukora ngo nuko tutamuhaye umwanya wo kwitangira imbere y’iteraniro.’’
Uretse imbaga y’abitabiriye iki gitaramo bananiwe kwiyumanganya bagatangaza ko batari babimenyereye, ko Korari Besalel ibakoreye agashya kabakoze ku mutima, Pastor Vedaste uyoboye umudugudu wa Murambi yavuze ko akozwe ku mutima n’icyo Besalel ikoze kuko irinze icyo we yise isoko ryo mu rusengero.
Amagambo nk’aya kandi yanashimangiwe na Pastor Uwambaje Emmanuel wari umwigisha muri iki gitaramo wavuze ko iri ari ryo vugabutumwa rikenewe aho kugira ngo abantu bajye baza kwifotoza imbere y’iteraniro kuko hari nubwo bavuga amafaranga menshi kubera isoni bikarangira batayatanze.
Korari Besalel ikoze ibi mu gihe hari amakorari menshi n’abahanzi bagiye batangaza mu bihe byashize ko babangamirwa cyane no gutahana imibare y’amafaranga menshi ariko akarangirira mu mpapuro, kuko kuyahigura biba ikibazo. Ku rundi ruhande ariko nanone hari abavuga ko ibi biterwa n’uko abashyira indirimbo ku mugaragaro kenshi batumira abavugabutumwa babafashwa gutera abantu umwete wo kwitanga, bamwe babone nk’uburyo butuma hari abakora ibyo batatekerejeho neza cyangwa bakavuga amafaranga menshi ngo babone uko bikura imbere y’abantu.


text:
Ni umushinga kandi ugamije kongera umusaruro w’inyama mu rwego rwo kuzamura imirire mu gihugu ukazatangira muri Mutarama umwaka utaha.
Ubwo yaganiraga na The New Times dukesha iyi nkuru, Dr. Christine Kanyandekwe, Umuyobozi ushinzwe iby’amatungo muri RAB, yavuze ko muri uyu mushinga urubyiruko ruzahabwa ingurube 4000, ihene 2000 n’inkoko 32000.
Dr Kanyandekwe yavuze ko uwo mushinga watangiriye mu turere tune turimo Rusizi, Nyamasheke, Nyaruguru, na Bugesera bakaba ngo bashaka kuzawugeza mu gihugu hose.
Yavuze ko igice cya mbere cy’uwo mushinga cyibanze ku guhugura abagenerwabikorwa ku kuntu bazawushyira mu bikorwa. Muri Mutarama urubyiruko rwo mu Turere twa Rusizi na Nyamasheke ruzahabwa inkoko hagamijwe gufata isoko ryo muri Repubulika Iharanira Demokarasi ya Congo.
Urubyiruko mu karere ka Nyaruguru ruzahabwa ingurube, mu gihe abo mu karere ka Bugesera bazahabwa ihene.
Dr Kanyandekwe ati “ Ku nkoko, abagenerwabikorwa ni urubyiruko gusa rwiganjemo abize, ntidufite ubushobozi bwo kubatangirira ubucuruzi kuko nta gishoro bafite. Tuzabafasha kwiteza imbere duhereye ku nkoko n’ibikoresho byo kubaka ibiraro byazo, kuzigenzura byo tuzabikora nyuma.”
RAB itangaza ko inkoko ibasha gutanga umusaruro mu mezi 18 kuva itangiye gutera amagi, ikomeza ivuga ko urubyiruko ruzagura izindi nkoko nyuma yo kugurisha amagi.
Iki kigo kivuga ko mu mibare cyakusanyije mu mwaka wa 2014, cyasanze u Rwanda rwarabonye toni 16,000 z’inyama z’inkoko, na toni 6,973 z’amagi.
Gusa Umuryango Mpuzamahanga wita ku buhinzi FAO, uvuga ko abarya inyama z’inkoko bakiri bake kuko umuntu umwe arya ibiro 10 byonyine ku mwaka, mu gihe ku mugabane wa Afurika umuntu umwe arya ibiro 32 .
Umuhuzabikorwa w’Urubyiruko mu karere ka Rusizi, Amandin Rugira, yavuze ko abona uwo mushinga ugiye gutuma urubyiruko rubona imirimo ishingiye ku buhinzi n’ubworozi.
Yavuze ko amakoperative icyenda yo mu mirenge yo mu Karere ka Nyamasheke, buri yose izafata inkoko 1000, mu gihe indi mirenge itandatu izahabwa ingurube.
Yagize ati “Mu rwego rwo gushyigikira uyu mushinga, turifuza ko bamwe bazajya boroza abandi, bityo tuzaba turi gufasha n’izindi koperative gutera imbere icyarimwe.”
Kubona ibyo kurya biracyagoye
Mu rwego rwo guteza imbere ibiryo by’amatungo, Leta yakuyeho umusoro ku nyongeragaciro (TVA), gusa aborozi ntibahwema kuvuga ko ibiciro byabyo bihenze, kuko ikiro kimwe kigura amafaranga 325. Inkoko 1000 zishobora kurya toni enye mu minsi 50.
Umuyobozi ushinzwe Ubworozi bw’Amatungo magufi muri RAB, Dr Fabrice Ndayisenga, yasabye ko abacuruza bajya bagirana amasezerano n’aborozi bakazajya babishyura nyuma.
RAB itangaza ko mu mwaka wa 2015, habonetse umusaruro ungana na toni 86,000 z’inyama, mu gihe u Rwanda rwahize kuzagera kuri toni 230,000 mu mwaka wa 2018.


text:
Umuhanzi Danny Nanone yatangaje ko ubwo yajyaga muri Kenya yari afite gahunda yo gushaka umuhanzi w’umunyakenya bakorana indirimbo ariko bikaba bitaramushobokeye kubera izindi gahunda yari afite.
Mu ntangiriro z’igihe z’umwaka wa 2016 nibwo umuhanzi Danny Nanone yamuritse umushinga w’ikayi akubiyemo ubutumwa buha impanuro urubyiruko.
Mu kiganiro Makuruki.rw yagiranye na Danny Nanone yatangaje ko nyuma yaho agiriye muri Kenya muri gahunda zijyanye n’uwo mushinga we wo gukora amakayi, ngo yagerageje kwiga uko umuziki waho ukorwa ndetse agerageza no gushaka umuhanzi bakorana indirimbo ariko ntibyamukundira kuko atari afite umwanya uhagije wo kubukurikirana.
Yagize ati “ngeze Nairobi narebye uko ikibuga cy’umuziki waho kimeze nifuza no gushaka umuhanzi waho twakorana ariko ntibyanshobokera kuko atari byo byari byanjyanye ntago nigeze mbyitaho kuko nari mfite umwanya muto ndongera ngaruka mu Rwanda.”
Danny Nanone avuga ko aha agaciro gukorana indirimbo n’umuhanzi w’umunyamahanga kuko ari uburyo bworoshye bufasha umuhanzi kumenyekana muri icyo gihugu uwo muhanzi akomokamo.
Danny Nanone ni umwe mu bahanzi 10 bari guhatana mu irushanwa rya Primus Guma Guma Super Star icyiciro cya 6 irimbanyije.